Carolok ma Yecu Obolo i Kom Anyira Apar (Matayo 25) | Pwony me Anyama\n“Pi meno wuki [piny], pien pe wungeyo nino kadi wa cawa.”—MAT. 25:13.\nLok ango ma pire tek ma tye i carolok ma Yecu obolo i kom anyira apar-ri?\nJo ma kiwirogi gutiyo ki tira ma i carolok ma Yecu obolo i kom anyira apar-ri nining?\n“Romi mukene[-ni]” giromo nongo adwogi maber ki i carolok ma Yecu obolo i kom anyira apar-ri nining?\n1, 2. (a) Gin ango ma Yecu owaco ma lubbe ki kare me agikki? (b) Lapeny mene ma wabinyamo i pwony man?\nTEM kong goyo i wi cal Yecu ma obedo i Wi Got Jeituni, got ma onongo nen ki i ot pa Lubanga ka itye i Jerucalem. En onongo tye kacel ki lukwenane angwen, Petero, Anderiya, Yakobo ki dong Jon. Gin guketo cwinygi adada ka winyo lok pa Yecu i kare ma en tye ka tito botgi gin mo ma bikelo yomcwiny i anyim. En otito botgi jami mapol ma lubbe ki kare me agikki me lobo pa Catan-ni kacel ki kare ma en biloc kwede i Ker pa Lubanga. En otittigi ni i kare meno, “lagwok ot ma lagen dok maryek” bicung pire i lobo kany kun miyo bot luticce cam me cwiny i kare ma gimito kikome.—Mat. 24:45-47\n2 I nge tyeko waco lok meno, Yecu obolo carolok i kom anyira apar. (Kwan Matayo 25:1-13.) I pwony man, wabinyamo lapeny magi: (1) Lok ango ma pire tek ma tye i carolok man? (2) Jo ma kiwirogi ma gin lugen gutiyo ki tira ma i carolok man nining, ki dok okelo adwogi maber ango? (3) Wan ki acel acel waromo nongo adwogi maber ki i carolok pa Yecu-ni nining?\nLOK ANGO MA PIRE TEK MA TYE I CAROLOK MAN?\n3. I kare mukato angec, bukkewa otito carolok madok i kom anyira apar-ri nining, dok adwogine obedo ningo?\n3 Kit ma waneno kwede i pwony mukato-ni, lagwok ot ma lagen i kareni pe loko tutwal i kom kit ma lok moni me Baibul ocobbe kwede ento tutwalle i kom pwony ma wanongo ki iye. I kare mukato angec, bukkewa i kine mukene obedo ka tito ni jami mapat pat ma Yecu oloko i komgi i carolokke madok i kom anyira apar-ri gicung pi gin mo, jami magi kwako tara, moo, cupa medo ki dong mukene. Tika tye lok ada ni keto tamwa i jami matinotino ogengowa keto cwinywa i kom lok ma pigi teko ma gitye i carolok man? Lagam pi lapeny man pire tek adada dok gudo wan ducu.\n4. I carolok ma Yecu obolo-ni, wan watwero ngeyo (a) lanyom nining? (b) anyira nining?\n4 Kong wanenu lok ma pire tek ma Yecu owaco i carolok man. Mukwongo, tam i kom jo ma kiloko i komgi i carolok madok i kom anyira apar-ri. Anga ma obedo lanyom i carolok-ki? Ki lok ada, Yecu onongo tye ka lok i kome kekene. I nino mukene bene, Yecu owacci ebedo lanyom! (Luka 5:34, 35) Ento, anyira apar-ri kono? I carolok-ki, Yecu owacci tic ma anyira apar-ri gitye kwede aye me kuro lanyom ka bino kun nongo giweko taragi lyel. Nen kong gin mukene ma Yecu owaco bot lulub kore ma kiwirogi ma gitye “romi manok[-ni].” En owaco ni: “Wubed ma wutweyo pyerwu, kun tarawu lyel; wubed macalo jo ma kuro laditgi ka bidwogo nia ki i karama me nyom.” (Luka 12:32, 35, 36) Medo i kom meno, lakwena Paulo gin ki lakwena Jon gucoyo ni jo ma kiwirogi ma gilubo kor Kricito gitye macalo nyako ger. (2 Kor. 11:2; Yabo 21:2) Ada, carolok ma Yecu obolo i Matayo 25:1-13 omiyo macalo tira ki dok cik bot lulub kore ma kiwirogi.\n5. Yecu owaco ni carolokke-ni bicobbe awene?\n5 Awene ma tira ma Yecu omiyo-ni bicobbe iye? Gin ma Yecu owaco i agikki me carolokke-ni miniwa lagamme, en owaco ni: ‘lanyom obino.’ (Mat. 25:10) Kit ma wanyamo kwede i Wi Lubele me Julai 1, 2013, lok ma Yecu owaco i Matayo cura 24 ki 25 loko tyen aboro kulu i kom ‘binone.’ Ka mo keken ma Yecu oloko pi binone, en onongo tye ka lok i kom twon can madit atika-ni, kare ma ebibino iye ka ngolo kop kacel ki jwero lobo man marac-ci. Pi meno, carolok man bicobbe i kare me agikki ento bio i agikkine i kare me twon can madit atika-ni.\n6. Lok ango ma pire tek ma tye i carolok man?\n6 Lok ango ma pire tek ma tye i carolok man? Nen kong lok ma Yecu owaco ma peya obolo carolok man. Yecu onongo pud oa ka lok i kom “lagwok ot ma lagen dok maryek.” Lagwok ot meno obedo gurup matidi pa jo ma kiwirogi ma onongo gibitelo lulub kor Kricito i kare me agikki-ni. Yecu ociko co magi ni omyero gubed jo ma lugen. I ngeye, en bene otiyo ki carolok man me ciko lulub kore ducu ma kiwirogi ma gikwo i kare me agikki me bedo ma ‘gikiyo piny’ wek pe gukeng motgi me kwo i polo. (Mat. 25:13) Kong dong wanyamu carolok man kun waneno kit ma jo ma kiwirogi guketo kwede tirane i tic.\nJO MA KIWIROGI GUTIYO KI TIRA MA I CAROLOK MAN NINING?\n7, 8. (a) Jami aryo mene ma oweko anyira maryek-ki gubedo atera? (b) Jo ma kiwirogi gunyuto nining ni gitye ma giyubbe?\n7 Carolok pa Yecu-ni nyuto ni anyira maryek-ki onongo gitye atera dok gubedo ka kuro lanyom ka iporo ki anyira ma lumingngi. Pingo? Gin gutimo meno pi jami aryo: gin onongo guyubbe dok wanggi obedo twolo. Anyira ma kiwacigi ni gubed ma wanggi twolo i dyerwor kun gikuro lanyom-mi, onongo myero guwek taragi obed ka lyel dok gukur piny pi cawa malac nio ka lanyom obino. Ento, ka iporo ki anyira ma lumingngi, anyira abic onongo guyubbe maber adada pien gin gubino ki moo mukene i cupagi medo i kom ma onongo tye i taragi. Tika jo ma kiwirogi bene gubedo ma guyubbe?\n8 Gin gubedo ma guyubbe! I kare man me agikki-ni, Lukricitayo ma kiwirogi gitimo ticgi calo anyira maryek-ki pien guyubbe me tiyo ticgi ki gen nio wa i agikki. Gin gingeyo ni wek gibed lugen i ticgi pi Jehovah, omyero gijal jami mapol me kom ma tye i lobo pa Catan-ni. Gimine me tic pi Jehovah keken ki cwinygi ducu labongo tamone ni nino mo gibigikone woko, ento gitiyo pire pi mar ki gengi i kome kacel ki Wode. Gin gigwoko gennegi kun gikwero cwiny me lobo man marac-ci, ma opong ki miti me jami me kom, tim tarwang, ki dong cwiny me woro me jami. Pi meno, gin gitye atera dok bene gimedde ameda ki ryeny kadi bed ni nen calo Lanyom tye ka galle.—Pil. 2:15.\n9. (a) Lok me poyo wic ango ma Yecu omiyo ma lubbe ki nino? (b) I yo ma nining ma Lukricitayo ma kiwirogi gujolo kwede woo ma winye ni: “Nen, lanyom dong bino!”? (Nen lok ma tye i tere piny.)\n9 Anyira maryek-ki bene gubedo atera pi bino pa lanyom pien gin gubedo ma wanggi twolo. Tika twere pi Lakricitayo acel acel ma kiwiro me nino woko i kare ma nongo en tye ka kuro lanyom? Meno twere. Nge ni Yecu owaco ni anyira apar-ri “ducu nino omako wanggi, ci gunino woko” pien nen calo lanyom ogalle. Yecu onongo ngeyo ni kadi bed ni ngat moni tye atera dok tye ki miti, en pud romo doko goro pi roc ma watye kwede. Jo ma kiwirogi ma gin lugen gulubo tira man dok gutiyo matek adada me bedo ma wanggi twolo. I carolok ma Yecu obolo-ni, anyira-ni ducu gua cut i kare ma woo owinye i cwiny dyewor ni: “Nen, lanyom dong bino!” Ento anyira maryek keken aye gukanyo nio wa i agikki. (Mat. 25:5, 6; 26:41) Ento jo ma kiwirogi ma gin lugen i kareni kono? I kare man me agikki-ni, gin gujolo woo ma winye ni: “Nen, lanyom dong bino!” Gin bene gudiyo cwinygi kun gibedo atera me kuro bino pa Lanyom. * Ento, agikki me carolok man loko tutwalle i kom kare mo i anyim.\nMOT PI ANYIRA MARYEK KI PWOD PI ANYIRA MA LUMINGNGI\n10. Lapeny mene ma myero wapenye kwede ma lubbe ki gwenyo lok ma obedo i kin anyira maryek-ki ki anyira ma lumingngi?\n10 I agikki me carolok ma Yecu obolo-ni, anyira ma lumingngi gupenyo anyira maryek-ki ni guminigi moo wek giket i taragi. Ento anyira maryek-ki gukwero konyogi. (Kwan Matayo 25:8, 9.) Gwenyo lok meno kelo lapeny man: “Awene ma Lukricitayo ma lugen gukwero konyo ngat mo ma openyo pi kony?” Wi myero opo i kom kare ma carolok meno bicobbe iye. Wiwa myero pe owil ni alokaloka manyen ma kitimo i niangowa tye ni Yecu ma en aye Lanyom-mi bibino ka ngolo kop tung i agikki me twon can madit atika-ni. Tika but carolok man loko i kom gin ma bitimme ma nongo kare meno me twon can madit atika-ni peya ogik? Nen calo tye kumeno, pien i kare meno jo ma kiwirogi nongo dong kityeko keto lanyut me agikki i tur nyimgi.\n11. (a) Ngo ma bitimme ma nongo twon can madit atika-ni peya ocakke? (b) Gin ango ma anyira maryek-ki onongo gitye ka wacone i kare ma guwacci anyira ma lumingngi gucit bot jo ma gicato moo?\n11 Pi meno, ma peya twon can madit atika-ni ocakke, jo ducu ma kiwirogi ma pud gitye i lobo kany nongo dong kiketo lanyut me agikki i tur nyimgi. (Yabo 7:1-4) Nicakke i kare meno, ngene kene ni wang ma gucito i polo. Ento tam kong i kom mwaki ma nongo twon can madit atika-ni peya ocakke. Ngo ma bitimme i kom jo ma kiwirogi ma pe gubedo ma wanggi twolo nyo pe gugwoko gennegi? Gin gibikeng motgi me cito i polo. Ngene kene ni pe kibiketo lanyut me agikki i tur nyimgi ma nongo twon can madit atika-ni peya ocakke. I kare meno, Lukricitayo mukene ma gin lugen kibiwirogi ki cwiny maleng. Ka twon can madit atika-ni ocakke, jo meno ma gin lumingngi gibibedo ki ur me neno kit ma kijwero kwede Babilon Madit. Meno aye kare ma gin gibiniang ni kara onongo pe gitye atera me jolo Lanyom ka obino. I kare meno ma cawa nongo dong pe-ni, ngo ma bitimme ka ce gupenyo pi kony? Carolok ma Yecu obolo-ni miniwa lagamme. Anyira maryek-ki gukwero miyo moogi bot anyira ma lumingngi ento guwaco ni gin myero gucit bot jo ma cato moo. Ento wi myero opo ni man otimme “i cwiny dyewor.” Tika onongo gubinongo jo ma gicato moo i cawa meno? Pe. Cawa onongo dong okato woko.\n12. (a) I kare me twon can madit atika-ni, ngo ma bitimme i kom ngat mo keken ma kiwiro ento pe ogwoko gennene ma nongo peya kiketo lanyut me agikki? (b) Gin ango ma bitimme i kom jo ma gubedo calo anyira ma lumingngi?\n12 Ki bene, i kare me twon can madit atika-ni, jo ma kiwirogi pe gibikonyo luwotgi ma pe gugwoko gennegi. Kony mo bibedo peke matwal. Kare nongo dong pe. Gin ango ma bitimme i komgi? Yecu otito gin ma bitimme i kare ma anyira ma lumingngi gucito ka wilo moo: “Lanyom obino; jo ma nene gitye ma guyubbe gudonyo kacel kwede i ot i karama me nyom, ci giloro doggola woko.” Ka inen Kricito obino i deyone tung i agikki me twon can madit atika-ni, en bicoko kacel jo ma lugen ma kiwirogi i polo. (Mat. 24:31; 25:10; Jon 14:1-3; 1 Tec. 4:17) Kibiloro doggola woko bot jo ma pe gin lugen calo anyira ma lumingngi. Gin gibikok kun gibako doggi ni: “Ladit, ladit, yab doggola botwa do!” Ento, lagam ma kibiminigi romo aroma ki lagam ma kimiyo bot jo ma gubedo dyegi i cawa meno me ngolo kop: “Ada awaco botwu ni, an gira pe angeyowu.”—Mat. 7:21-23; 25:11, 12.\n13. (a) Pingo pe myero wabed ki tam ni jo mapol ma kiwirogi ma gilubo kor Kricito pe gibigwoko gennegi? (b) Pingo lok me cik ma Yecu omiyo-ni nyuto gen ma en tye kwede? (Nen cal ma tye i pot karatac 13.)\n13 Gin ango ma waromo mokone ma lubbe ki gin ma dong wanyamo-ni? Yecu mono onongo tye ka wacci jo mapol ma kiwirogi pe gibigwoko gennegi ma weko mitte ni myero kile kakagi? Pe. Wi myero opo ni en onongo pud oa ka ciko “lagwok ot ma lagen dok maryek” ni pe myero kite odok rac. Man pe te lokke ni en onongo mito ni gin ma kit meno otimme. I yo acel-lu, carolok man onongo tye ki cik magwar adada. Kit macalo anyira abic onongo gitye luming ki anyira abic onongo giryek-ki, man te lokke ni ngat acel acel ma kiwiro romo yero me bedo ma oyubbe nyo ma wange twolo, nyo laming ki dok pe lagen. Man aye bene gin ma lakwena Paulo ocoyo me ciko Lukricitayo luwote ma kiwirogi. (Kwan Jo Ibru 6:4-9; por ki Nwoyo Cik 30:19.) Nge ni lok ma Paulo ocoyo-ni gwar adada, ento en bene onyuto gen ni ‘jami mabeco’ tye anyim pi omegine ki lumegine ma gin Lukricitayo. I yo ma kit meno, lok me cik ma Yecu omiyo i carolokke-ni nyuto ni en bene tye ki gen acel-li i kom jo ma kiwirogi. Kricito ngeyoni ngat acel acel ma kiwiro romo gwoko gennene dok nongo mot mamwonya adada!\n“ROMI MUKENE” PA KRICITO GINONGO ADWOGI MABER NINING?\n14. Pingo “romi mukene” bene giromo nongo adwogi maber ki i carolok pa anyira apar-ri?\n14 Tika omyero watam ni “romi mukene” pa Kricito pe gibinongo mot mo keken pien carolok ma Yecu obolo madok i kom anyira apar-ri tye tutwalle pi lulub kore ma kiwirogi? (Jon 10:16) Pe wacel! Wi myero opo ni lok ma pire tek ma tye i carolok man yot adada: “Wuki [piny]” Tika man kwako jo ma kiwirogi keken? Yecu con owacci: ‘Lok ma awaco botwu-ni, awaco bot dano ducu ni, Wuki piny.’ (Mar. 13:37) Yecu mito ni lulub kore ducu myero guyub cwinygi me tic ki gen dok bene gin weng gubed ma wanggi twolo. Pi meno, Lukricitayo ducu myero gulub lanen maber pa jo ma kiwirogi pien gin giketo ticwa me pwony-nyi bedo mukwongo i kwogi. Wan ducu ki acel acel bene wiwa myero opo ni anyira ma lumingngi gupenyo anyira maryek-ki ni gupokigi moo mogo. Penygi-ni poyo wiwa ni wan ducu myero wabed lugen bot Lubanga, wabed ma wayubbe, ki dok ma wangwa twolo ento pe ngat mukene aye myero otim jami magi piwa. Wan ducu wabicung i nyim Langolkop matir ma Jehovah aye ocimo. Omyero wabed atera. Dok en dong cok dwogo adada!\nKit ma anyira ma lumingngi gupenyo kwede pi moo-ni, man nyuto ni pe tye ngat mo ma romo bedo lagen nyo ma wange twolo piwa\n15. Pingo nyom pa Kricito kacel ki nyako gerre tye me yomcwiny bot Lukricitayo ducu me ada?\n15 Lukricitayo ducu gibinongo adwogi maber ki i carolok ma Yecu obolo madok i kom nyom. Ki lok ada, anga i kinwa ma cwinye pe yom pi nyom meno ma bitimme i anyim-mi? I nge lweny me Armagedon, jo ma kiwirogi nongo dong gitye i polo ka ma gin gibidoko nyako ger pa Kricito. (Yabo 19:7-9) Dano ducu ma gitye i lobo gibinongo adwogi maber ki i nyom man ma bitimme i polo-ni pien bikelo loc ma pud ber loyo pi jo ducu. Kadi bed ni genwa tye me kwo i polo nyo i lobo, wamoku tamwa me pwonyo jami ma pigi tego ki i carolok man ma kibolo i kom anyira apar-ri. Wan ducu myero wacung wunu ma pe watagge kun wabedo ma nongo wayubbe ki dok ma wangwa twolo wek wanong mit pa kwo mamwonya ma Jehovah oyubo piwa i kare me anyim.\n^ para. 9 I carolok ma Yecu obolo-ni, kare kong okato i nge winyo woo ma wacci, “Nen, lanyom dong bino!” (tyeng 6) ki dong bino pa lanyom (tyeng 10). I kare me agikki-ni, jo ma kiwirogi guniang lanyut ma moko ka maleng ni Yecu dong tye ka loc. Gin gingeyo ni en ‘obino’—tye ka loyo Ker pa Lubanga. Katala ma gitye kwede aye me bedo ma wanggi twolo nio ka en obino nyo odwogo.


Wel 10 ACO85 - Rwot owaco bot Moses ni, “Yub tum aryo - Bible Search\nWel 9 Wel 11\nTum me ryal\n1Rwot owaco bot Moses ni, 2“Yub tum aryo me ryal ma ibitetogi ki nyol, ci ibitic kwedgi me lwoŋo lwak ki pi cako wot. 3Ka gikuto tum aryo ducu, ci lwak ducu gibicokke kacel boti i doggola kema me rwatte. 4Ento ka gikuto tum acel keken, ci lutel wic, ma gin ludito ma i kaka ducu pa jo Icrael, gibicokke kacel boti. 5Ka wukuto okok maloŋo kicel, ci gony ma yo tun wokceŋ gibicako wot. 6Ka wukuto okok maloŋo tyen me aryone, ci gony ducu ma yo tun acuc gibicako wot. Gibikuto tum kok maloŋo me cako wot anyim. 7Ento ka wumito coko lwak kacel wubikuto, ento pe wukut okok maloŋo. 8Awobe pa Aron, ma gin aye ajwagi, gibikuto tumo Cik me kuto tum bibedo botwu cik matwal nio wa i kare pa likwayowu ducu. 9Ka wucito i mony ka lweny ki lukworwu ma gidiyowu i lobowu, ci wubimiyo oduru mony kok kun wukuto tum, wek Rwot Lubaŋawu opo piwu ci olarwu ki bot lukworwu. 10I nino ma cwinywu yom iye bene, ki i nino madito ma gicikowu pigi, ki i kare me por dwe ducu, wubikuto iye tum i wi gitum awaŋa mewu, ki i wi gitum mewu me gityer lakwecwiny; gibikutogi wek Lubaŋa opo piwu; an a Rwot Lubaŋawu.”\nJo Icrael gua woko ki i Cinai\n11I mwaka me aryone, i dwe me aryone, i kom nino dwe pyeraryo, pol ocako warre woko ki i wi kema lok me caden, 12omiyo jo Icrael gucako wot, gua woko ki i tim Cinai kun giwoto, gikobo; ci pol ocito ocuŋ wa i tim Paran. 13Gudak tyen man mukwoŋo kit ma Rwot yam ociko ki Moses. 14Bendera me gony pa jo pa Juda aye gutelo yo ki buca monygi ducu; lawimonygi aye Nakucon wod pa Aminadab. 15Lawimony me kaka pa Icakar obedo Natanel wod pa Juar, 16ki lawimony me kaka pa Jabulon obedo Eliab wod pa Kelon.\n17Ka kema pa Rwot doŋ giputo, ci likwayo pa Gercon ki likwayo pa Merari ma gitiŋo kema, gucako wotgi. 18Ki bendera me gony pa jo pa Reuben ocako wot ki buca monygi ducu; lawimonygi obedo Elijur wod pa Cedeur 19Lawimony me kaka pa Cimeon obedo Celumiel wod pa Juricadai. 20Lawimony me kaka pa Gad obedo Eliacap wod pa Deuel.\n21Dok jo pa Kokat gucako wot, kun gitiŋo jami maleŋ ducu; kema onoŋo doŋ giguro ocuŋ ma peya guo. 22Ka dok bendera me gony pa jo pa Epraim ocako wot ki buca monygi ducu; lawimonygi obedo Elicama wod pa Amikud. 23Lawimony me kaka pa Manace obedo Gamaliel wod pa Pedajur. 24Lawimony me kaka pa Benjamin obedo Abidan wod pa Gideoni.\n25Lacen bendera me gony pa jo pa Dan ocako wot ki buca monygi ducu, kun gicoko ŋe gony ducu; lawimony megi obedo Akiejer wod pa Amicadai. 26Lawimony me kaka pa Acer obedo Pagiel wod pa Okoran. 27Lawimony me kaka pa Naputali obedo Akira wod pa Enan. 28Man aye onoŋo kit wot pa jo Icrael, ma lubo buca monygi, i kare ma gimol me cako wot.\n29Moses owaco bot Kobab wod pa Reuel ma Lamidian, won dakone, ni, “Wan wacako wot wadak i kabedo ma Rwot cen owaco pire ni ebimiyowa-ni. Ber iwot kwedwa, ci wabitimi maber.” 30Ento Kobab owacce ni, “An pe abicito; abidok i lobo tuwa ki bot lutuwa.” 31Moses ogamo ni, “Alegi, pe iwekwa, pien in iŋeyo ni wabigony i tim, ci ibibedo botwa ma ka waŋwa. 32Dok ka ibiwoto kwedwa, gin maber ducu ma Rwot bitimo i komwa, wan bene wabitimi kit meno.”\n33Gucako a woko ki i nyim got pa Rwot, ci gutiŋo wot me nino adek; ci canduk me gicikke pa Rwot owoto otelo yo nyimgi wot me nino adek pi yenyo kabedo me yweyogi, 34kun pol pa Rwot woto lamalo ka wigi ki i dyeceŋ, i kare ducu ma gicako wot nia ki i gonygi.\n35-Kare ducu ka canduk cako wot, ci Moses waco ni, “Doŋ ia malo, ai Rwot imi lumerok meri guket woko ata; wek jo ma dagi guriŋ woko ki i nyimi.” 36Ka doŋ ocun ka yweyo, ci en dok waco ni, “Doŋ idwog cen, ai Rwot, bot lwak doggola mapol mada ma i Icrael.”


Yer Galowang Maber | Mar pa Lubanga\nDUL ME 6\nKit me Yero Galowang Maber\n‘Wutim jami ducu pi miyo deyo bot Lubanga.’—1 JO KORINT 10:31.\n1, 2. Kit tam ango ma myero wamoki ma lubbe ki yero galowang?\nTAM kong ni imito camo nyig yat mo mamit adada ento dok inongo ni bute tungcel otop woko. Ibitimo gin ango? Kakare, iromo camo nyig yat meno ducu, kadiwa bute ma otoppi bene; itwero bolo nyig yat meno olu, wa ki bute ma otoppi; nyo itwero ngolo bute ma otoppi ibolo woko ka icamo bute maber-ri. Mene ma ibiyero?\n2 I yo acel-lu, galowang bene obedo calo nyig yat-ti. I cawa mukene, nongo imito mato yamo, ento wi po ni pol pa galowang me kare-ni opong ki jami maraco dok bene otop woko. Dong, ibitimo gin ango? Jo mukene pe giparo jami maraco dok giye kit galowang mo keken ma tye i lobo-ni. Mukene gikwero galowang ducu wek gigenge ki i gin mo keken marac. Jo mukene gikwero galowang maracone ento kicel kicel gigalowanggi ki yo me galowang ma pe rac. Gin ango ma myero iyer wek ibed i mar pa Lubanga?\n3. Kombeddi dong wabicito ka neno gin ango?\n3 Pol pa wan wabiyero yo me adekke-ni. Waye ni olo galowang mitte i kare mogo ento omyero wagal wangwa ki jami mabeco. Pi meno, omyero wanen kit ma waromo poko kwede kin gin maber ki ma pe ber. Mukwongo, kong wanenu kit ma galowang ma wayero gudu kwede woro ma wamiyo bot Jehovah.\n‘WUTIM JAMI DUCU PI MIYO DEYO BOT LUBANGA’\n4. I yo ma nining ma dyerewa gudo kwede ki jami ma wayero me galowangwa?\n4 I kare mukato angec, Lacaden mo mutegi ma onongo batija i mwaka 1946 owacci: “Kare ducu aneno ni abedo tye i winyo pwony mo keken me batija dok me winyogi ki diro atikatika calo obedo nino me batijana.” Pingo? En otito ni, “Po i kom dyerena obedo gin acel ma pire tek ma oweko pud atye ka medde i niye.” Kadi in bene iye lok meno labongo akalakala mo. Bedo ka poyo wi kekeni ni icikke bot Jehovah me tic pire ki kwoni ducu bikonyi me diyo cwinyi. (Kwan Latitlok 5:4.) Ki lok ada, bedo ka lwodo lok i kom dyerewa pe gudo kit ma waneno kwede tic me pwony pa Lukricitayo keken ento gudo wa yo me kwowa mukene bene—ma i kine tye iye galowang. Lakwena Paulo onyuto ada pa lok meno bot Lukricitayo me karegi ca ni: ‘Dong ka wucamo cam nyo ka wumato mat, nyo gin ducu ma wutiyo, wutim jami ducu pi miyo deyo bot Lubanga.’—1 Jo Korint 10:31.\n5. I yo ma nining ma buk pa Lulevi 22:18-20 konyowa me niang lok me ciko dano ma tye i Jo Roma 12:1?\n5 Gin mo keken ma itimo i kwo kubbe ki woroni bot Jehovah. I waraga ma Paulo ocoyo bot jo Roma, en otiyo ki lok mo matek adada wek ada man omok i wi luye luwote. En obako doge botgi ni: “Wumine kenwu [dul komwu] macalo gitum makwo ma gityero bot Lubanga, gin maleng ma yomo cwiny Lubanga; ma en aye woro me cwinywu.” (Jo Roma 12:1) Komwa kwako tamwa, cwinywa, kacel ki kerowa. Jami magi ducu watiyo kwedgi me tic pi Lubanga. (Marako 12:30) Paulo oloko i kom tic ki tekowa ducu ni obedo dyere. Lokke meno obedo lok ma ciko dano. I te Cik pa Moses, Lubanga onongo dag gityer maraco. (Lulevi 22:18-20) I yo acel-lu, ka gityer pa Lakricitayo mo i yo me cwiny tye ki bal, ci Lubanga kwero woko. Man mono timme nining?\n6, 7. Lakricitayo romo balo kome nining, dok adwogine romo bedo ningo?\n6 Paulo ociko Lukricitayo ma i Roma ni: “Pe . . . wumi dul komwu mapat pat i timo bal.” Paulo bene owaco botgi ni ‘wunek tic me kom woko.’ (Jo Roma 6:12-14; 8:13) I waragane ma en kong ocoyo con, en onongo omiyo lanen mogo me kodi “tic me kom” magi. Ma dok i kom lubal, wakwano ni: ‘Doggi opong ki lok makec ma giceno ki dano acena.’ ‘Tyengi yot giringo kwede madwir ka neko dano.’ ‘Pe gineno gin ma miyo gilworo Lubanga.’ (Jo Roma 3:13-18) Lakricitayo weko kome doko gin marac ka ce en tiyo ki ‘dul kome’ me timo bal. Me labolle, i kare-ni ka Lakricitayo mo neno jami mogo macilo calo cal ma tugo miti macilo nyo neno tim mogo me gero i vidio akaka, en nongo tye ka miyo “[wange] timo bal” dok nongo tye ka balo kome. Woro mo keken ma en miyo bedo gityer ma pe leng dok ma Lubanga pe ye. (Nwoyo Cik 15:21; 1 Petero 1:14-16; 2 Petero 3:11) Yero galowang marac nongo dong okelo adwogi marac adada!\n7 Ada, jami ma Lakricitayo moni yero me galo wange kelo adwogi madit adada. Pi meno, wamito ni wayer galowang ma kelo deyo ento pe ma weko gityerwa bedo rac bot Lubanga. Kong dong wanenu kit ma waromo ngeyo kwede galowang maber ki ma pe ber-re.\n“WUKWER GIN MARAC”\n8, 9. (a) Galowang kiromo poko iye i dul adi? (b) Kit galowang ango ma wakwero, dok pingo?\n8 Galowang kiromo pokone i dul aryo. Me acel, aye galowang ma Lukricitayo omyero gukwer lajwac; ki mukenene-ni aye galowang ma Lukricitayo giromo nongone ni ber nyo pe ber. Kong dong wacaku ki neno me acelle-ni—galowang ma Lukricitayo omyero gukwer woko.\n9 Kit ma waneno i Dul me 1, galowang mukene nyutu tim mogo ma kikwero woko ka maleng i Baibul. Me labolle, tam kong i kom kabedo me Intanet kacel ki vidio mogo, yub me telebijon, ki wer mogo macilo nyo ma opong ki tim jokjok nyo cal maraco nyo ma loko i kom jami macilo calo tim tarwanggi-gu. Kit ma galowang maraco magi nyutu jami mogo me lewic ni ber kun nongo turo cik me Baibul-li, Lukricitayo omyero pe guyegi. (Tic pa Lukwena 15:28, 29; 1 Jo Korint 6:9, 10; Niyabo 21:8) Ka ikwero kodi galowang magi ma pe tye atir-ri, ci nongo inyutu bot Jehovah ni ada ‘ikwero gin marac’ dok kare ki kare ‘pe iye gin marac.’ Ka itimo meno, ci nongo itye ki ‘niye ma goba pe iye.’—Jo Roma 12:9; Jabuli 34:14; 1 Temceo 1:5.\n10. Kit tam ango ma pe ber ma lubbe ki galowang, dok pingo?\n10 Jo mukene giromo tamone ni neno galowang ma nyutu tim me tarwang ma donyo matut pe rac. Gitamo ni, ‘Aromo gira nenone i vidio nyo i telebijon, ento an pe abitimogi.’ Tam ma kit meno bwolo dano dok rac adada. (Kwan Jeremia 17:9.) Ka ce wagalo wangwa ki neno jami ma Jehovah dag, ci tika nongo ‘wakwero gin marac’? Ka wabedo ka neno, kwano, ki winyo jami maraco, ci biumo tamwa woko. (Jabuli 119:70; 1 Temceo 4:1, 2) Kwo ma kit meno twero gudo ngo ma watimo nyo kit ma waneno kwede tim me bal pa jo mukene.\n11. I yo ango ma buk pa Jo Galatia 6:7 oloko lok ada ma lubbe ki galowang?\n11 Man dong otyeko timme. Lukricitayo mukene gupoto i tim me tarwang pien gubedo ka galo wanggi ki neno jami maraco kare ducu. Gipwonye ki poto kong i peko kit ma kiwaco ni “gin ma dano ocoyo, en aye bene en bikayo.” (Jo Galatia 6:7) Ento watwero gwokke wek pe wapot i peko man. Ka ibedo ka pito tammi ki jami matir, ci ibikayo adwogi mabeco ki yomcwiny.—Nen bok ma wiye tye ni “ Kit Galowang Ango ma Myero An Ayer?” i pot karatac 67.\nKIT GALOWANG ANGO MA MYERO AN AYER?\nPwony: “Wukwer gin marac, wumok matek i kom gin maber.”—Jo Roma 12:9.\nLubanga mono cwinye bedo yom ka . . .\nlok ma awinyo i wer miyo keto tamma i kom jami mabeco bedo tek?—1 Jo Korint 6:9, 10.\nalubu lok ki tic mogo me caro caro pa jo ma i vidio ma ayero me nenogi?—Luka 6:40.\nayero tuko me vidio ma mito ni an atuk kaka ngat ma ger nyo calo latim tim tarwang?—Jabuli 11:5, 7.\ncik ma apwonyo kwede jo mukene pe obedo cik ma atiyo kwede me yero jami me galowang?—Jo Roma 2:21.\nMOKO TAM MA LUBBE KI CIK ME BAIBUL\n12. I yo ango ma buk pa Jo Galatia 6:5 kubbe kwede ki galowang, dok tira ango ma tye me konyo wan ki acel acel me moko tamwa?\n12 Kong dong wanenu dul me aryone-ni—galowang ma nyutu jami mogo ma pe kikwero nyo kiye atir atir i Lok pa Lubanga. I yero galowang magi, Lakricitayo acel acel myero omok tamme i kom gin ma en neno ni ber. (Kwan Jo Galatia 6:5.) Ento ka watye ka moko tam man, gin ma tirowa tye. Baibul tye ki pwony nyo ada ma pigi tego, ma konyowa me niang kit ma Jehovah tamo kwede. Ka ce walubu pwony magi, ci wabiniang ‘gin ducu ma Jehovah mito,’ ma man tye iye galowang.—Jo Epeco 5:17.\n13. Ngo ma biweko wagwokke ki i kom galowang ma pe yomo cwiny Jehovah?\n13 Waniang ni Lukricitayo ducu pe gitye ki niango marom me poko kin kit me kwo maber ki marac. (Jo Pilipi 1:9) Ento Lukricitayo giniang ni ka odok i lok kom galowang, miti pa dano tye mapatpat. Pi meno, omyero pe wabed ki gen ni Lukricitayo ducu bimoko tam marom. Kadi bed kit meno, ka ce waye ni cik pa Lubanga aye odor tamwa ki cwinywa, ci mitiwa me gwokke ki i kom galowang mogo ma pe yomo cwiny Jehovah bimedde.—Jabuli 119:11, 129; 1 Petero 2:16.\n14. (a) Gin ango ma myero watam pire ka watye ka yero galowang? (b) Waromo keto pi Ker-ri bedo me acel i kwowa nining?\n14 Ka itye ka yero galowang moni, tye gin acel ma pire tek ma omyero inen: cawani. Kadi bed ni jami ma tye ka kati ki i galowang-ngi tye maber, ento cawa ma itero iye nyutu gin ma in inongo ni pire tek-ki. Bot Lukricitayo, gin ma pire tek obedo jami me cwiny. (Kwan Matayo 6:33.) Ci dong, ngo ma iromo timone wek Ker-ri obed me acel i kwoni? Lakwena Paulo owaco ni: “Wugwokke maber i kwo ma wubedo kwede; pe wubed macalo jo ma kwiya piny, ento calo jo maryek. Kare ma tye myero iti kwede i yo maber.” (Jo Epeco 5:15, 16) Ada, dwoko piny cawa ma ibalo i galowang bimiyo ibedo ki kare me timo jami ma pigi tego nyo ‘gin maber makato’—tic ma kelo ber bedoni i yo me cwiny.—Jo Pilipi 1:10.\n15. Pingo omyero wabed ryek ka ce watye ka yero jami madok i kom galowang?\n15 Ka ce watye ka yero gin mo madok i kom galowang omyero pe wawek obed cok ki wang cor me gin marac. Man te lokke ngo? Tam i kom labol me nyig yat ca. Wek pe icam gin ma otop, pe ingolo en ka marac-ci keken ento ingolo wa kabedo murumo ngete ducu. I yo acel-lu, ber bene pe me cito cok ki ka marac i lok madok i kom galowang. Lakricitayo maryek pe gwokke ki i kom galowang ma turo cik me Baibul keken, ento gwokke bene ki i galowang ma poko ber-re ki rac-ce tek nyo ma orubbe ki jami macilo i yo me cwiny. (Carolok 4:25-27) Lubo tira ma tye i Lok pa Lubanga bikonyi me timo meno.\n“GIN DUCU MALENG”\nKeto cik pa Lubanga i tic i lok me yero galowang gwokowa ki i balo kwowa me cwiny\n16. (a) Waromo nyutune nining ni watye ki neno pa Jehovah ka odok i lok me kit? (b) I yo ango ma keto cik me Baibul i tic romo doko yo me kwoni?\n16 Ka ce gitye ka yero jami me galowang, Lukricitayo me ada kong gitamo i kom kit ma Jehovah neno kwede. Baibul nyutiwa kit ma Jehovah winyo kwede ki dok rwomme. Me labolle, Kabaka Solomon oryeyo jami mapol ma Jehovah dagi, calo “loko lok goba, jo ma gioyo remo pa jo ma pe ki bal. Dano ma cwinye opong ki yub me timo gin marac, ki jo ma giringo oyotoyot ka tiyo gin marac.” (Carolok 6:16-19) Kit ma Jehovah neno kwede jami myero ogud nenoni nining? Laco Jabuli ocuko cwinywa ni, ‘Wun jo ma wumaro Jehovah, wudag gin marac.’ (Jabuli 97:10) Kit ma iyero kwede jami me galowangi myero onyut ada ni in idag gin ma Jehovah dagi. (Jo Galatia 5:19-21) Nge ni jami ma itimo i mung, ento pe ma itimo i kin dano, nyutu nga ma in ibedo. (Jabuli 11:4; 16:8) Ka ce ada itye ki miti me kwo kwoni ducu ma lubbe ki kit pa dano ma Jehovah mito, ci pol kare ibiyero jami ma rwatte ki cik me Baibul. Timo meno bidoko yo me kwoni.—2 Jo Korint 3:18.\n17. Ma peya wayero galowang moni, lapeny mene ma myero wapenye kwede?\n17 Ngo mukene ma iromo timone wek ticci orwatte ki tam pa Jehovah ka itye ka yero galowang moni? Tam i kom lapeny calo, ‘Man mono bigudo kwona kacel ki watta ki Lubanga nining?’ Me labolle, ma peya imoko tammi me neno vidio moni, penye kekeni ni, ‘Jami ma tye i vidio-ni mono pe bimiyo cwinya bedo ka pida?’ Kong dong wanenu cik ma kiromo tic kwede i lok meno.\n18, 19. (a) I yo ango ma cik ma i Jo Pilipi 4:8 konyowa me moko ka ce jami ma wagalo ki wangwa tye maber? (b) Cik mene ma romo konyi me yero galowang mabeco? (Nen bene ngec ma tye i tere piny.)\n18 Cik acel ma pire tek tye i buk pa Jo Pilipi 4:8, ma wacci: ‘Wuket tamwu i kom lok macalo magi: gin ducu ma tye ada, gin ducu ma romo awora, gin ducu ma tye atir, gin ducu maleng, gin ducu ma mwonya, gin ducu ma dano pwoyo, ki gin mo maber makato, ma myero apaka.’ Paulo onongo pe tye ka lok i kom galowang, ento i kom lwodo lok i cwiny aye, ma myero ocung i kom jami ma yomo cwiny Lubanga. (Jabuli 19:14) Ento, lok pa Paulo-ni bene waromo tic kwede i kom galowang. I yo ma nining?\n19 Penye kekeni ni, ‘Tika vidio, wer, nyo yo me galowang mukene ma ayerogi-ni miyo wiya pong ki “gin ducu maleng”?’ Me labolle, i nge neno vidio moni, kit cal ango ma dong i wii kun doro tammi? Ka giber, pe gicilo, dok gimiyo iwinyo maber, ci nge ni gin ma igalo ki wangi-ni onongo tye maber. Ento, ka ce vidio ma ineno-ni weko ibedo ka tamo jami ma pe leng, ci galowangi meno onongo pe obedo leng, ento rac. (Matayo 12:33; Marako 7:20-23) Pingo? Pien bedo ka tamo i kom kwo macilo balo tam ma i cwinyi, weko cwinyi pe ngoli kop kakare ma lubbe ki ngecci me Baibul, dok romo balo watti ki Lubanga. (Jo Epeco 5:5; 1 Temceo 1:5, 19) Kit macalo kodi galowang magi kelo adwogi marac i komi-ni, mok tammi me gwokke ki i iye. * (Jo Roma 12:2) Bed calo laco Jabuli ma olego ni: “Pe iwek abed ka neno jami atata ma konygi pe.”—Jabuli 119:37.\nMa peya Lukricitayo guyero galowang moni, omyero kong gupenye kekengi ni\nMan bigudo watta ki Lubanga nining?\nMan bigudo an nining?\nMan bigudo jo mukene nining?\nPAR BENE PI JO MUKENE\n20, 21. I yo ango ma 1 Jo Korint 10:23, 24 kubbe kwede ki yero galowang maber?\n20 Paulo oloko i kom cik acel ma pire tek ma myero watam pire ka watye ka moko tamwa i lok ma mako kwowa. En owacci: “Atwero timo jami ducu [nyo jami ducu cik ye], ento pe jami ducu dongo niye pa dano. Dano pe olub gin ma konyo en keken, ento myero olub gin ma konyo lawote bene.” (1 Jo Korint 10:23, 24) Cik meno kubbe ki yero galowang maber nining? Omyero ipenye kekeni ni, ‘Galowang ma an ayero mono gudu jo mukene nining?’\n21 Cwiny ma ngoli kop romo ye ki in me nongo mit pa galowang mogo ma nongo ineno ni ‘cik ye.’ Ento, ka ineno ni jo mukene cwinygi goro ma miyo pe gineno maber, ci iromo wekone woko. Pingo? Pien nongo pe imito ni ‘itim bal bot utmegini’ nyo itim bal “i kom Kricito,” kit ma Paulo otito kwede, pien nongo iweko bedo tek tutwal bot luye luwoti me gwoko gennegi bot Lubanga. Nongo lok ni: ‘Pe wubal cwiny jo mukene,’ bedo i cwinyi. (1 Jo Korint 8:12; 10:32) Lukricitayo me ada i kare-ni gilubu tira ma Paulo omiyo-ni kun gigwokke ki i galowang ma twero bedo ni ‘cik ye’ ento pe “dongo niye.”—Jo Roma 14:1; 15:1.\n22. Pingo Lukricitayo giweko ngat man lubo tamme i lok ma kwako dano acel acel?\n22 Tye bene gin mukene ma lubbe ki timo gin ma konyo jo mukene. Lakricitayo ma cwinye pide kato pa jo mukene pe myero odi jo ducu ma i kacokke me lubo tamme i ngolo galowang moni ni en aye ber. Ka otimo kumeno, ci en nongo bedo calo ladwo mutoka mo ma tye ka dwoyo mutoka i gudu madit, ma diyo ludwo mutoka luwote ma gitiyo ki gudu acel-li me ngwec i cipid ma mege-ni. Tim ma kit meno nyutu goro wic. Pi mar pa Lukricitayo, ngat mo ma cwinye ngole kop kato pa jo mukene myero owor luye luwote ma nenogi pokke woko ki mege i lok me galowang kun nongo nenone pud tye i wang cik pa Lukricitayo. Meno weko ‘jo ducu gingeyo mwolo ma en tye kwede.’—Jo Pilipi 4:5; Latitlok 7:16.\n23. Ngo ma iromo timone wek iyer galowang matir?\n23 Wiye wiye, i yo ango ma iromo nenone ni iyero galowang maber? Kwer kit galowang mo keken ma nyutu tim tarwang ma donyo matut dok kelo lewic, ma kikwero ka maleng i Lok pa Lubanga. Lub pwony me Baibul ma iromo tic kwedgi i lok madok i kom galowang mogo ma pe kiloko i komgi atir atir i Baibul. Gwokke ki i galowang ma romo weko cwinyi bedo ka pidi, dok iwek galowang ma jo mukene guromo neno ni pe ber, tutwalle luye luwotwa. Walego ni tam ma imoko okel deyo bot Lubanga kun gwoki kacel ki jo ma i odi me bedo i marre.\n^ para. 19 Cik mukene mapol ma lubbe ki lok me galowang nonge i buk pa Carolok 3:31; 13:20; Jo Epeco 5:3, 4; ki Jo Kolocai 3:5, 8, 20.


2 Luker 21 ACO85 - Manace ocamo ker ma mwaka me ditte - Bible Search\n2 Luker 20 2 Luker 22\n2 Luker 21\nLoc pa Manace\n(2 Tek 33.1-20)\n1Manace ocamo ker ma mwaka me ditte romo apar wiye aryo, ci obedo ka loc ki i Jerucalem pi mwaka pyerabic wiye abic. Nyiŋ minne Kepjiba. 2-Manace obedo ka tiyo gin ma nen marac i wan Rwot, kun lubo kwede tim me kwer pa rok ducu ma Rwot yam oryemogi woko ki i nyim jo Icrael. 3En dok oroco waŋ jogi ma i wi godi, ogero odoco ka ma yam wonne Kejekia ojwerogi woko-ni. Ogero keno tyer pa Baal, ka dok ocomo yat pi woro jok ma dako ma gilwoŋo Acera, kit ma yam Akab kabaka me Icrael otiyo-ni, ocako woro mony ma i polo ducu, kun tiyo botgi. 4-Dok ocano lwak keno tyer i ot pa Rwot, ka ma yam Rwot owacci, “Abiketo nyina bedo i Jerucalem.” 5Ka dok ocano lwak keno tyer pa mony ma i polo ducu i dyekal aryo me ot pa Rwot. 6Ocako wano wode ki mac me gityer, obedo ka tyet ki ajaa ki ŋiyo i dyel-gu, kun tiyo ki lukor tipo-gu ki megi jogi. Obedo ka tiyo kit tim mapol ma nen marac i wan Rwot, kun miyo kiniga mako Rwot. 7-Ka dok omiyo gipayo cal Acera ma jok ma dako-ni, ocibo i ot ma yam Rwot owaco i kome bot Daudi ki wode Solomon ni, “I ot man, ki i Jerucalem, ma yam ayero ki i kin kaka ma i Icrael ducu, abiketo nyiŋa bedo iye matwal. 8Pe doŋ abimiyo tyen jo Icrael bedo ka wirre woko i ŋe lobo ma yam amiyo bot kwarigi-ni, tekke gibigwokke gilubo kit lok ducu ma atyeko cikogi kwede, kun gilubo cik ducu ma yam laticca Moses ocikogi kwede.” 9Ento pe yam guwinyo, dok Manace obitogi omiyo gubedo ka timo gin marac, makato lurok ma Rwot yam ojwerogi woko ki i nyim jo Icrael.\n10Rwot ocako lok ki i dog lunebi ma luticce kun waco ni, 11“Pien Manace kabaka me Juda obedo ka timo tim magi me kwer, kun timo tim maraco makato ma yam jo Amor ma gukwono nyime gubedo ka tiyone, dok omiyo jo Juda bene gubalo pi woro lwak cal lubaŋane; 12pienno Rwot Lubaŋa pa Icrael owaco kuman ni, Nen, abikelo gin marac i kom Jerucalem ki i kom Juda ma bimwoco it ŋat acel acel ma biwinyo rwone. 13Dok abiryeyo tol i kom Jerucalem ma rom ki tol ma yam apimo kwede Camaria, abiporo ki birigi* ma yam aporo kwede ot pa Akab; dok abijwayo Jerucalem kit ma dano jwayo ki caani-ni, kun jwayo kome ka dok ryebo iye umo woko piny. 14Abibolo jona mudoŋ-ŋi woko ma gin aye lwakka, ci amiyogi woko i i ciŋ lumerokgi. Gibidoko ginayaka ma lumerokgi giyako, 15pien gubedo ka tiyo gin ma nen marac i waŋa, kun gimiyo kiniga bedo ka maka nia wa i kare ma kwarigi oa kwede i Ejipt nio kwede wa onyoo.”\n16Ento Manace obedo ka oyo remo pa jo mapol ma pe gitye ki bal mo, nio ka oromo i Jerucalem woko tuŋŋi ki tuŋŋi, ka dok gimedo iye bal ma omiyo jo Juda gubalo, mumi yo gin bene gubedo ka tiyo gin ma nen marac waŋ Rwot.\n17Lok kom Manace mudoŋŋe ducu, ki gin ducu ma yam otiyo, ki bal ma otiyo, gityeko coyone i buk me Tekwaro pa Luker me Juda. 18Manace oto, oywe kacel ki kwarine, ci giyiko i poto ma i ŋet ode, i poto pa Uja; wode Amon aye oleyo ka tyene.\n(2 Tek 33.2-25)\n19Amon ocamo ker ma mwaka me ditte pyeraryo wiye aryo, ci obedo ka loc ki i Jerucalem pi mwaka aryo. Nyiŋ minne Meculemet ma nya pa Karuj, dano me Jotba. 20Amon obedo ka tiyo gin ma nen marac i waŋ Rwot, kit macalo wonne Manace obedo ka tiyo. 21Obedo ka lubo kit pa wonne ducu, kun tiyo bot cal lubaŋa-gu ma yam wonne otiyo botgi, kun worogi bene. 22En obwoto Rwot, Lubaŋa pa kwarine woko, pe obedo ka lubo kit pa Rwot. 23Lutic pa Amon gupiro lok i kome, ci guneko en woko i ode. 24Ento lwak ma i lobo guneko jo ducu ma gupiro lok i kom kabaka Amon ci gin lwak me lobo-nu guketo wode Yocia me bedo kabaka ma kakare. 25Lok kom Amon mudoŋŋe ducu ki gin ma yam otiyo ducu gityeko coyone i buk me Tekwaro pa Luker me Juda. 26Giyike i lyel ma i poto pa Uja; wode Yocia oleyo ka tyene.


Wuket Parwu Ducu i Kom Jehovah—1 Petero 5:17 | Pwony me Anyama\n“Wuket parwu ducu i kome [Jehovah], pien en tamo piwu.”—1 PET. 5:7.\nWER: 60, 23\nTIKA ITWERO TITONE?\nLok pa Lubanga twero jwiko parwa nining?\nItwero nongo “kuc pa Lubanga” nining?\nKacokke twero konyi nining me jwiko par?\n1, 2. (a) Pingo pe myero wabed ki ur ka watye ki par? (Nen cal ma i pot karatac man.) (b) Gin ango ma wabinyamo i pwony man?\nWAKWO i kare ma kwo tek adada. Catan Larac-ci cwinye kec adada dok “tye ka wirre macalo labwor ma kok, kun yenyo dano me amwoda.” (1 Pet. 5:8; Yabo 12:17) Pi meno, pe tye me ur ka wa wan macalo lutic pa Lubanga bene wabedo ki par i kare mogo. Lutic pa Jehovah i kare macon, calo Kabaka Daudi bene i kare mogo gubedo ki ‘arem i cwinygi.’ (Jab. 13:2) Wii opo ni lakwena Paulo bene obedo ki ‘par pi jo muye Kricito i kabedo mapatpat ducu.’ (2 Kor. 11:28) Ento ngo ma watwero timone ka par obwoyowa woko?\n2 Wonwa ma lamar me polo okonyo luticce i kare macon, dok i kare-ni en bene twero konyowa me nongo kwe cwiny mo olo to ki i peko nyo par ma watye kwede. Baibul cuko cwinywa ni: “Wuket parwu ducu i kome, pien en tamo piwu.” (1 Pet. 5:7) Ento itwero timo meno nining? Kong dong wanen yo angwen i kit ma itwero timone kwede—lega ki cwinyi ducu, kwano Lok pa Lubanga ki lwodo lok i kom gin ma ikwano, ki dong tito kit ma iwinyo kwede bot ngat mo ma igeno. Ka watye ka nyamo yo angwen magi, ngi kabedo mene i kwoni ma imito timo iye alokaloka.\n“WUKET PARWU DUCU I KOM” JEHOVAH\n3. Itwero ‘kelo pekoni ducu bot Jehovah’ i lega nining?\n3 Yo me acel aye me lega bot Jehovah ki cwinywa ducu. Ka itye ka kemme ki gin mo keken ma weko ibedo ki par, yab cwinyi bot Woru me amara me polo. Daudi olego Jehovah ni: “Cik iti iwiny legana, ai Lubanga.” Dok i jabuli acel-lu, en owaco ni: “Kel, pekoni ducu bot Rwot [Jehovah] ci en bikonyi.” (Jab. 55:1, 22) Ka dong itimo jami ducu ma itwero me cobo pekoni, lega ki cwinyi ducu bikonyi loyo bedo ki par. Ento lega twero konyi nining wek pe ibed ki tam kacel ki par mapol?—Jab. 94:18, 19.\n4. Pingo lega pire tek adada ka watye ki par?\n4 Kwan Jo Pilipi 4:6, 7. Jehovah twero winyowa ka wabako dogwa bote teretere dok ki cwinywa ducu. Man timme nining? En miniwa cwiny ma opye mot dok weko pe wabedo ki par. Jo mapol gitwero moko meno ma lubbe ki jami mutimme i komgi. Maka bedo ki par kacel ki lworo mapol, Lubanga ominigi cwiny ma opye mot ki dok kuc i yo ma dano pe twero niang iye. Gin ma kumeno bene twero timme i komi. Pi meno, “kuc pa Lubanga” twero konyi me loyo kit peko mo keken ma nongo itye kwede. Dok itwero geno cikke pa Jehovah ni: “Cwinyi pe opoti [pe ibed ki par], pien an Lubangani; abimiyi tek, dok abikonyi.”—Ic. 41:10.\nLOK PA LUBANGA WEKO WABEDO KI KUC I CWINYWA\n5. Lok pa Lubanga twero kelo kuc i cwinywa nining?\n5 Yo me aryo me bedo ki kuc i cwinywa aye me kwano Baibul ki lwodo lok i kom gin ma wakwano. Pingo man pire tek? Baibul tye ki tira ma twero konyowa me gwokke ki i gin ma keliwa par, me jwiko par, ki dong me lweny ki par. Lok pa Lubanga tye me kony dok kweyo cwiny pien tye ki lok me ryeko ma a ki bot Lacwecwa kikomwa. Ka ilwodo lok i kom tam pa Lubanga—dyeceng ki dyewor—kun bene itamo i kom kit ma itwero keto kwede tira me Baibul i tic, ci ijing matek adada. Jehovah onyuto wat ma tye i kin kwano Lokke ki ‘bedo oteka ma cwinye nwang,’ ma ‘kome pe myel, ki dok ma cwinye pe ryangnge.’—Yoc. 1:7-9.\n6. Adwogi maber ango ma watwero nongo ki i lok pa Yecu?\n6 Wanongo lok me kwe cwiny ma Yecu owaco i Lok pa Lubanga. Lokke kacel ki pwonye okelo kwe cwiny bot jo ma winye. Jo mapol gubino bote pien en onongo kweyo cwiny jo ma cwinygi cwer, jingo jo ma goro ki dok cuko cwiny jo ma cwinygi otur. (Kwan Matayo 11:28-30.) En onongo paro pi miti pa jo mukene i yo me cwiny ki me kom ki bene kit ma giwinyo kwede. (Mar. 6:30-32) Yecu ocikke me miyo kony wa i kare-ni bene. Yecu bene pud twero konyi kit ma okonyo kwede lukwena ma en obedo ka wot kacel kwedgi. Pe mitte ni ibed kacel ki Yecu wek inong kony ki bote. Macalo Kabaka me polo, Yecu pud paro piwa. Pi meno, ka itye ki par, en twero ‘konyi’ dok “i kare ma mitte” kikome. Ki lok ada, Yecu twero konyi me lweny ki par kun miyo ibedo ki gen dok ma cwinyi tek.—Ibru 2:17, 18; 4:16.\nNYIG MANYAK PI CWINY MALENG\n7. Gin ango ma Lubanga bitimo ka walege pi cwiny maleng?\n7 Yecu ocikke ni Wonwa me polo bimiyo cwiny maleng bot jo ma lege. (Luka 11:10-13) Man miniwa yo me adek me jwiko par—nyig manyak pi cwiny maleng. Nyig magi manyak pi teko pa Lubanga-ni nyuto kit ma Lubanga won twer ducu tye kwede. (Kwan Jo Galatia 5:22, 23; Kol. 3:10) Ka itye ka dongo nyig magi manyak pi cwiny maleng-ngi, ci watti ki jo mukene bene biyubbe bedo maber. Pi meno, ibineno ni jami mapol ma kelo par bibedo pe. Tam kong manok i kom kit ma nyig manyak pi cwiny maleng bikonyi kwede.\n8-12. Nyig manyak pi cwiny maleng twero konyi me lweny ki par nyo me jukone nining?\n8 “Mar, yomcwiny, kuc.” Ka itutte me tero jo mukene ki woro, ci bibedo yot boti me lweny ki par. Man twere nining? Ka inyuto mar me omego kacel ki woro, ci ibigwokke ki i jami ma twero keli par.—Rom 12:10.\n9 “Diyo cwiny, kica, ber.” Ibikelo kuc ka ilubo tira man ni: “Wubed jo ma lukica ki cwiny maber; dano acel acel omyero otim ber bot lawote. Wutim kica i kinwu kekenwu ki luwotwu i kom balwu.” (Ep. 4:32) Ka itimo meno, ibigwokke ki i gin ma twero kelo par. Dok bene itwero lweny ki peko mo keken ma bino pi roc ma watye kwede.\n10 “Gen.” I kare-ni, par pol kare bino pi bedo ki tam pi cente ki jami me kom. (Car. 18:11) Bedo ki gen ni Jehovah paro piwa twero konyowa me juko par. Man twere nining? Itwero juko par mapol ka ilubo tira ma lakwena Paulo ocoyo ni “jami ma wutye kwede myero oromwu.” Paulo omedde ni: “Pien Lubanga yam oloko ni, ‘Pe abiboli, pe abibwoti ata.’ En meno gin mumiyo cwinywa tek, kun wawaco ni, ‘Rwot [Jehovah] en lakony mera, pe abibedo ki lworo; ngo kono ma dano twero timo i koma?’”—Ibru 13:5, 6.\n11 “Mwolo, gwokke ken.” Tam kong i kom gin maber ma twero timme ka inyako nyig man. Pi meno, ibigwoko ki i timo jami ma twero keli par, dok bene ibinongo adwogi maber ka iweko “keccwiny ducu, ki wang-ic ki kiniga, da i wi dano mukene, yet.”—Ep. 4:31.\n12 Mitte ni ibed ki cwiny me mwolo wek imine “i te twero pa Lubanga” dok ‘iket parri ducu i kome.’ (1 Pet. 5:6, 7) Ento ka idongo cwiny me mwolo, ci ibinongo cwak ki kony pa Lubanga. (Mik. 6:8) Ka ingeyo kero ki goroni, ci pe ibibedo ki par ma okato kare woko, pien nongo ibibedo ka jenge i kom Lubanga.\n“PE WUBED KI PAR MAPOL”\n13. Ngo ma onongo Yecu tye ka wacone i kare ma owaco ni: “Pe wubed ki par mapol”?\n13 I Matayo 6:34 (kwan), wanongo tam ma Yecu omiyo ni: “Pe wubed ki par mapol.” Twero nen calo tek adada me keto tam meno i tic. Ngo ma onongo Yecu tye ka wacone i kare ma owaco ni: “Pe wubed ki par mapol”? Ngene kene ni en onongo pe tye ka wacone ni lutic pa Lubanga gibibedo labongo par mo i kwogi i kare mogo; dong waneno gin ma Daudi gin ki Paulo guwaco madok i kom lok man. Ento Yecu onongo tye ka konyo lupwonnyene wek guniang ni bedo ki par ma pe opore nyo mukato kare woko pe twero cobo peko mo. Nino acel acel tye ki pekone, pi meno Lakricitayo myero pe omed par mukene pi gin mukato nyo ma tye anyim i kom par me nino meno. Itwero jwiko par nining ka ilubo tam pa Yecu-ni?\nYo ma Twero Konyi me Jwiko Par\nKet jami ma pigi tek loyo obed mukwongo.\nJO PILIPI 1:10, 11\nBed ki neno mupore.\nLATIT LOK 7:16\nNong cawa me bedo ka ma oling mot nino ducu.\nNong mit pa ginacweya pa Jehovah.\nJABULI 104:24, 25\nBed ngat ma maro nyero.\nNongo cawa me ryeyo le.\n1 TEMCEO 4:8\nNong yweyo muromo.\n14. Itwero lweny ki par pi gin mutimme i kare mukato angec nining?\n14 Par mogo bino pi jami ma ngat moni otimo con nyo pi balle. Romo bedo ni cwinye tye ka pidde pi gin ma otimo i kare mukato angec, nyo bene mwaki mogo mapol mukato angec. I kare mogo, Kabaka Daudi owinyo calo ‘Balle dong oketo kome woko.’ En owaco ni: “Acur pien atye ki remcwiny madwong twatwal.” (Jab. 38:3, 4, 8, 18) I kare meno, gin ango ma onongo myero Daudi otim? Gin ango me en otimo? En oketo genne i kom kica Jehovah ki dok ni en weko bal pa dano. En owaco ki tek cwiny ni: “Dano ma dong giweko balle tye ki gum [yomcwiny].”—Kwan Jabuli 32:1-3, 5.\n15. (a) Pingo pe myero ibed ki par i kom gin ma twero timme i kwoni i kare-ni? (b) Gin ango ma itwero timone me jwiko par? (Nen bok ma wiye tye ni “ Yo ma Twero Konyi me Jwiko Par.”)\n15 I kare mogo, itwero bedo ki par pi gin ma twero timme i kwoni. Me labolle, i kare ma Daudi coyo Jabuli 55, en onongo tye ki lworo ni kibineko woko. (Jab. 55:2-5) Kadi bed kumeno, en pe oye ni par otur gen ma etye kwede i kom Jehovah. Daudi olego matek pi pekone, ento en bene oniang kit ma pire tek kwede me timo gin mo keken ma etwero me lweny ki pekone. (2 Cam. 15:30-34) Nong pwony ki bot Daudi. Ma ka ye ni par onuri kwicikwici, temme ki tekki me lweny kwede ci dong iwek jami ducu i cing Jehovah.\n16. Te lok me nying Lubanga twero jingo niyeni nining?\n16 Par ma tere pe twero bino ka Lukricitayo bedo ka tam i kom peko ma twero timme i anyim. Kadi bed kumeno, pe mitte ni iwek par onuri kwicikwici pi gin mo ma pe ingeyo. Pingo? Pien pol kare pe twero timme marac kit ma onongo watamo ni twero timme kwede-ni. Medo i kom meno, pe tye gin mo ma twero loyo Lubanga ma ibolo parri bote-ni. Nyinge bene gonye ni “En Miyo Timme.” (Nia 3:14) Te lok me nying man jingo cwinywa ni Lubanga tye ki kero me neno ni yubbe pi luticce ocobbe kakare. Itwero bedo labongo akalakala mo ni Lubanga bimiyo mot bot luticce ma lugen ki dok me konyogi me lweny ki par pi gin mutimme angec, gin ma tye ka timme i kare-ni, ki dong gin ma twero timme i anyim.\nTIT LOK DUCU MA I CWINYI\n17, 18. Tito lok ma i cwinyi twero konyi me lweny ki par nining?\n17 Yo me angwen ma twero konyi me lweny ki par aye me tito lokke bot jo mukene, tit kit ma iwinyo kwede bot ngat ma igeno. Luoti, laremi macok, nyo laelda me kacokke twero konyi me bedo ki neno matir i kom par ma itye kwede. “Par mapol gengo dano me bedo ki yomcwiny, lok maber me kica aye romo kweyo cwinye.” (Car. 12:25) Tito lok ma i cwinyi ducu ka maleng twero konyi me niang ki dong me lweny ki par. Baibul wacciwa ni: “Yub mo ma giyubo labongo nongo tam muromo pe twero cobbe maber, dong yub ma giyubo ma kong gipenyo tam bot jo mapol cobbe kakare.”—Car. 15:22.\n18 Jehovah bene konyo Lukricitayo me lweny ki par kun tiyo ki cokke ma bedo cabit ducu. Ki i cokke, iribbe ki luye luwoti ma gitamo piri dok ma gicuko cwinygi i kingi kekengi. (Ibru 10:24, 25) Dok ka ‘wakonnye lawangacel’ ci man mini teko i yo me cwiny dok weko bedo yot boti me lweny ki par.—Rom. 1:12.\nWATTI KI LUBANGA—OBEDO TEKONI MADIT LOYO\n19. Pingo itwero bedo ki gen ni bedo ki wat maber ki Lubanga jingo cwinyi?\n19 Nen kong kit ma laelda mo i Canada oniang kwede kit ma pire tek kwede me tito par ducu ma i cwinye bot Jehovah. En onongo tiyo macalo lapwony ki lami tam, dok tic man onongo weko en ol adada, ki bene onongo tye ki peko me yot kom ma weko en bedo ki par. En olwenyo ki peko man nining? En owaco ni: “Ma dong pire tek loyo, anongo ni tute matek me bedo ki wat maber ki Jehovah omina kero me lweny ki peko kacel ki par. Kony pa lurem ma gigenne kacel ki omegiwa me kacokke pire tek adada i kare me peko. Atito kit ma awinyo kwede ka maleng bot dakona. Luelda luwota kacel ki laneno me adwol bene gukonya adada me bedo ki neno matir. Anongo bene kony me yotkom, aloko kit ma atiyo kwede ki cawana, ki dok akwanyo cawa me yweyo ki tuku me ryeyo ler. Motmot, acako winyo alokaloka. Ka pe tye gin mo ma atwero timone i kom peko moni, onongo aweko jami ducu i cing Jehovah.”\n20. (a) Watwero miyo pekowa ducu bot Lubanga nining? (b) Gin ango ma wabinyamo i pwony ma lubo man\n20 Me titone wiye wiye, waniang pingo pire tek me tito par ma i cwinywa ducu bot Lubanga i lega, kwano ki dok lwodo Lokke. Waniang bene kit ma pire tek kwede me dongo nyig manyak pi cwiny maleng, tito kit ma wawinyo kwede bot ngat ma wageno, ki dong nongo teko ki i cokke kacel ki bot Lukricitayo luwotwa. I pwony ma lubu man, wabimedde ki nyamo kit ma Jehovah gwokowa kwede kun miniwa gen me nongo mot.—Ibru 11:6.


Nwoyo Cik 2 ACO85 - “Yam walokke, wawoto i tim, i yo ma - Bible Search\nNwoyo Cik 1 Nwoyo Cik 3\nNwoyo Cik 2\nKare ma jo Icrael guri kwede i dye tim\n1-“Yam walokke, wawoto i tim, i yo ma dok tuŋ Nam Makwar, kit macalo Rwot ocika; ci wabedo ka rabo ŋet lobo godi me Ceir pi mwaka mapol. 2Ka dok Rwot owacca ni, 3‘Wubedo ka rabo ŋet lobo godi man kare malac, doŋ oromowu; wulokke wudok yo tuŋ acam. 4-Ci icik lwak ni, Wun doŋ wucok ka wok ki i lobo pa utmegiwu likwayo pa Ecau ma gibedo i Ceir, ci gibibedo ki lworo i komwu. Myero wugwokke mada, 5pe wucak lweny i komgi, pien pe abimiyowu dul lobogi mo, pe kadi ma tyenwu romo cuŋ iye, pien atyeko miyo lobo godi me Ceir bot Ecau obed mere. 6Wubiwilo cam botgi ki lim wek wucam; dok pii amatawu bene wubiwilo botgi ki limo 7Pien Rwot Lubaŋawu obedo ka miyowu gum i kom tic ducu ma ciŋwu otiyo; en ŋeyo kit ma wuwok wukato kwede i dye tim man malac-ci. Rwot Lubaŋawu obedo kwedwu i lwak mwaka man ducu pyeraŋwen-ni, ma can gin mo pe omakowu.’ 8Mumiyo wacito waa ki ka ŋet utmegiwa likwayo pa Ecau ma gibedo i Ceir, kun walubo yo me Araba mua ki i Elat ki Ejiongeber.\n“Ci walokke, wacito i yo ma kemo tuŋ tim me Moab. 9-Ka Rwot dok owacca ni, ‘Pe icit magwa i kom jo Moab, pe icak lweny i komgi, pien pe abimiyi dul lobogi mo obed mewu, pien atyeko miyo Ar bot likwayo pa Lot obed megi.’ 10(Yam jo Emim aye gukwoŋo bedo kunnu; gin rok madit, gipol bene, jo maboco macalo jo Anak. 11Jo man gikwanogi i kin jo Repaim bene macalo jo Anak, ento jo Moab lwoŋogi ni jo Emim. 12Ki jo Kori bene yam gukwoŋo bedo i Ceir, ento likwayo pa Ecau aye gucamo lobogi, gutyekogi woko liweŋ ki i nyimgi, guleyo kabedogi, macalo jo Icrael gutimo ki lobo ma odoko megi, ma Rwot omiyogi-ni.) 13‘Doŋ wua malo kombeddi, wuŋol nota ora me Jered.’ Kit meno yam wacito, waŋolo nota ora me Jered. 14-Nia i kare ma waa ki i Kadec-barnea nio ka waŋolo nota ora me Jered onoŋo oromo mwaka pyeradek wiye aboro, nio kwede i kare ma yalwak meno ducu, ma en aye jo ma lulweny, doŋ guto gutum woko ki i gony, kit ma yam Rwot okwoŋo kwede kwoŋ i komgi-ni. 15Pien onoŋo yam ciŋ Rwot tye i komgi likiŋ pi tyekogi woko ki i gony, nio ka gutum woko ducu.\n16“Kit meno ka yam jo ducu ma lulweny guto gutum woko ki i kin lwak, 17ci Rwot owacca ni, 18‘Tin doŋ ibikato ki i waŋ lobo Moab kun iwok ki i Ar. 19-Ka doŋ inyiko cok i nyim likwayo pa Ammon, pe icit magwa i komgi, pe icak lweny i komgi, pien pe abimiyi dul lobo mo pa jo Ammon obed mewu, pien atyeko miyone woko bot likwayo pa Lot obed megi.’ 20(Meno bene gilwoŋo ni lobo pa jo Repaim. Jo Repaim aye yam gukwoŋo bedo kenyo, ento jo Ammon lwoŋogi ni jo Jamjummim. 21Gin yam gubedo rok madit, ma gipol bene, giboco macalo jo Anak; ento Rwot otyekogi woko liweŋ ki i nyimgi, ci jo Ammon gucamo lobogi, guleyo kabedogi, 22kit ma yam Rwot otimo pi likwayo pa Ecau ma gibedo i Ceir, i kare ma otyeko jo Kori woko ki i nyimgi, ci likwayo pa Ecau gucamo lobogi, guleyo kabedogi, pud gibedo iye wa tin. 23Dok jo Avi bene ma yam gubedo i gaŋgi matino nio wa i Gaja, jo Kaptor aye, ma yam gubino gua ki i Kaptor, gucamo lobogi, guleyo kabedogi.) 24‘Wua malo, wucak wot, wucit wuŋol nota me Amon. Nen, atyeko miyo Cikon i ciŋwu, ma en aye dano me Amor, kabaka me Kecbon, kacel ki lobone; wucak camone, ma wucako doŋ lweny i kome. 25Tin abicako keto atiba ki lworo piwu i kom rok ma tye piny i te polo ducu. Ka giwinyo lok i komwu, komgi bimyel, gibinyonne woko piwu matek.’\nJo Icrael guloyo Gikon\n26“Mumiyo acwalo lukwena nia ki i tim me Kedemot bot Cikon kabaka me Kecbon ki lok me kuc, kun awacce ni, 27‘Ber iwek awok akat ki i loboni; abicito alubo gudo keken, pe Abiŋak adok yo tuŋ acuc nyo tuŋ acam. 28Ibicatta cam me acama ma awilo ki lim, dok ibimiya pii bene me amata ma awilo ki lim. Wek awok akat ki tyena keken, 29kit macalo likwayo pa Ecau ma gibedo i Ceir, ki jo Moab ma gibedo i Ar yam gutimo, nio ka aŋolo Jordan akato wa i lobo ma Rwot Lubaŋawa bimiyowa.’ 30Ento Cikon kabaka me Kecbon pe oye ni wawok ki i lobone; pien Rwot Lubaŋawu omiyo cwinye obedo tek ki adunone obedo nwaŋ, wek emi en i ciŋwu, macalo otimme-ni. 31Ci Rwot owacca ni, ‘Nen, doŋ acako miyo Cikon ki lobone i ciŋi: cak doŋ camone wek wule lobone obed mewu.’ 32Ka dok Cikon ocorre obino i komwa, en ki lwakke ducu ka lweny i Jakaj. 33Ci Rwot Lubaŋawa omiyo en i cidwa, waloyo en ki awobene ki lwakke ducu. 34I kare meno wamayo gaŋine madito ducu, wajwerogi woko liweŋ, co wa ki mon ki litino, pe waweko ŋat mo odoŋ. 35Watero lim makwo keken wayako odoko mewa, kacel ki jami ma wayako ki i gaŋi ma wamayogi-ni. 36Nia ki i Aroer ma tye i dog nota me Amon, ki nia ki i gaŋ ma tye i nota nio wa i Gilead, pe onen gaŋ mo ma gigero ma malo twatwal ma mayone oloyowa; Rwot Lubaŋawa omiyogi ducu i ciŋwa. 37Lobo pa likwayo pa Ammon keken yam pe wunyiko cok kwede, en aye lobo ducu ma i dog kulu Jabok, ki gaŋi ma i lobo godi, ki ka ma Rwot Lubaŋawa ojukowa pire-ni ducu.


1 Luker 16 ACO85 - Lok pa Rwot obino bot Yeko wod pa - Bible Search\n1 Luker 15 1 Luker 17\n1 Luker 16\n1Lok pa Rwot obino bot Yeko wod pa Kanani ma lokke okemo kom Baaca, kun wacci, 2“I kare ma apilo wii aketi kwede i dit, ma kun akwanyi ki i apwa ci aketi ibedo latel wi jona jo Icrael, icako lubo kit pa Jeroboam, imiyo jona jo Icrael bene gudoko lubalo, mumiyo kiniga omaka pi balgi ducu. 3Nen ba, abiyweyo in Baaca woko liweŋ ki jo me odi ducu, dok abimiyo odi bedo calo ot pa Jeroboam wod pa Nebat. 4Danoni ducu ma gibito i gaŋ, gwogi aye bimwodo komgi, ento dano ma gibito i dye tim ata, winyo aye bicamogi.”\n5Lok kom Baaca mudoŋŋe ducu, ki gin ma en otiyo, ki tekke, gityeko coyone i buk me Tekwaro pa Luker me Icrael. 6Baaca oto, oywe kacel ki kwarine, ci giyike i Tiŋa. Ela ma wode aye oleyo ka tyene.\n7Lok pa Rwot obino bot lanebi Yeko wod pa Kanani ma okemo Baaca ki jo ma i ode pi lok aryo, pi gin ma otimo ma nen marac i wan Rwot, kun orruyo kmiga omako Rwot i kome pi gin ma otiyo ma rom ki tim pa jo me ot pa Jeroboam, ento doki pien oneko jo me ot pa Jeroboam woko ducu.\nLoc pa Ela kabaka me Icrael\n8I mwaka ma pyeraryo wiye abicel me loc pa Aca kabaka me Juda en aye Ela wod pa Baaca ocako loyo iye jo Icrael ki i Tiŋa, ci obedo ka loc pi mwaka aryo. 9Ento laticce Jimri, ma ladit ma loyo nucu gadigadi lwennye, opiro lok i kome. I kare ma Ela tye i Tiŋa en obedo ka mat ci omer woko i ot pa Aŋa ma lalo jami ma i ode ma i Tiŋa. 10Jimri odonyo i ot, ocobo Ela otugi neko woko cut, i mwaka me pyeraryo wi ye abiro me loc pa Aca kabaka me Juda, ci Jimri oleyo ka tyene.\n11Ka Jimri ocako loyo lobo, tekke obedo i wi komkerre, ci otugi neko jo me ot pa Baaca woko liweŋ; pe oweko latin laco mo makwo ma i doggolagi, kadi wa i kin lureme. 12Jimri oneko jo me ot pa Baaca otyeko woko ducu kit meno, kit ma lok pa Rwot owaco-ni ma yam obino i dog lanebi Yeko ma okemo kom Baaca, 13pi bal pa Baaca ducu ki pi bal pa Ela ma wode, ma gin gubalo ka dok omiyo jo Icrael bene gubalo-ni, kun gimiyo kiniga omako Rwot Lubaŋa me Icrael pi cal jogi ma giworogi. 14Lok kom Ela mudoŋŋe ducu, ki gin ducu ma en otiyo, gityeko coyone i buk me Tekwaro pa Luker me Icrael.\nLoc pa Jimri kabaka me Icrael\n15I mwaka me pyeraryo wiye abiro me loc pa Aca kaba ka me Juda en aye Jimri obedo ka loc i Tiŋa pi nino abiro, Onoŋo mony pa jo Icrael gutoŋo gonygi ma gikemo Gibeton ma gaŋ pa jo Piliciti, 16ci lumony guwinyo ki i gonygi ni Jimri opiro lok, oneko kabaka woko. En aye lok mumiyo jo Icrael ducu guketo Omri ma ladit me mony aye odoko kaba ka ma loyo Icrael i nino meno i kare ma gitye i gony kunnu. 17Omri oa woko ki i Gibeton ki jo Icrael ducu kacel kwede, ci guwoto gurumo gaŋ Tiŋa. 18Ka Jimri oneno ni mony doŋ omako gaŋ woko, ci owoto i gogo me ot pa kabaka, owaŋo ot i wiye kene, oto iye. 19Oto pi balle ma otiyo dok pi tiyo gin ma nen marac i wan Rwot kun lubo kit pa Jeroboam ki balle ma co omiyo jo Icrael gubalo-ni. 20Lok kom Jimri mudoŋŋe ducu, ki lok ma en opiro, gityeko co yo ne i buk me Tekwaro pa Luker me Icrael.\nLoc pa Omri kabaka me Icrael\n21I kare meno onoŋo jo lerael gupokke woko dul aryo; nucu lwak tuŋcel aye gudok i kom Tibni wod pa Ginat pi keto en me bedo kabakagi, ki nucu tuŋcel gupokke gudok i kom Omri. 22Ento lwak ma gudok i kom Omri guloyo lwak ma gudok i kom Tibni wod pa Ginat; kit meno Tibni oto woko, ci Omri odoko kabaka. 23I mwaka pyeradek wiye acel me loc pa Aca kabaka me Juda en aye Omri ocako loyo iye jo Icrael, ci obedo ka loc pi mwaka apar wiye aryo, kun oloyo mwaka abicel i Tiŋa. 24Owilo got me Camaria ki bot Cemer ki lim ryal ma romo talanta aryo, ka ogero iye gaŋ gogo matek, ocako nyiŋe Camaria, macalo nyiŋ Cemer ma yam obedo won got meno.\n25Omri otiyo gin ma nen marac i wan Rwot, otiyo gin marac makato jo ma gutelo nyime ducu. 26Obedo ka lubo kit pa Jeroboam wod pa Nebat ducu, ki bal ducu ma en omiyo jo Icrael gubalo, kun gimiyo kiniga omako Rwot Lubaŋa pa Icrael pi cal jogigi. 27Lok kom Omri mudoŋŋe ducu, ki gin ma en otiyo, ki tekke ducu, gityeko coyone i buk me Tekwaro pa Luker me Icrael. 28Omri oto, oywe kacel ki kwarine, ci giyike i Camaria; Akab ma wode aye oleyo ka tyene.\nLoc pa Akab kabaka me Icrael\n29I mwaka me pyeradek wiye aboro me loc pa Aca kabaka me Juda en aye Akab wod pa Omri ocako loyo iye jo Icrael, ci obedo ka loc i Camaria pi mwaka pyeraryo wiye aryo. 30Akab wod pa Omri otiyo gin ma nen marac i wan Rwot makato jo ma gutelo nyime ducu. 31Dok macalo en otamo ni lubo kit bal pa Jeroboam wod pa Nebat obedo gin manok mo, omiyo en onyomo Jejebel ma nya pa Etibaal kabaka pa jo Cidon, dok en bene ocito kunnu oworo jok Baal kun oryebbe i nyime. 32Ogero ot pi jok Baal i Camaria, ocano keno tyer iye. 33Akab ocibo cal jok ma dako ma gilwoŋo Acera, dok otiyo gin ma omiyo kiniga omako Rwot Lubaŋa pa Icrael makato luker me Icrael ducu ma gutelo nyime. 34-I karene aye Kiel, dano me Betel, ogero iye Jeriko odoco. Abiram ma latin kayone okwoŋo to ci oketo gutine i wiye, ci wode matidine oto, ma nyiŋe Cegub, ka giketo dog gaŋ i wiye, macalo lok ma Rwot yam oloko ki i dog Yocwa wod pa Nun.


2 Luker 16 ACO85 - I mwaka me apar wiye abiro me loc pa - Bible Search\n2 Luker 15 2 Luker 17\n2 Luker 16\n(2 Tek 28.1-27)\n1I mwaka me apar wiye abiro me loc pa Peka wod pa Remalia, en aye Akaj wod pa Yocam kabaka me Juda ocako iye loc. 2Akaj ocamo ker ma mwaka me ditte pyeraryo, ci obedo ka loc i Jerucalem pi mwaka apar wiye abicel. Pe obedo ka tiyo gin ma nen atir i wan Rwot Lubaŋane, kit ma kwarone Daudi yam otiyo-ni, 3-ento obedo ka lubo kit pa luker me Icrael. En bene omedo ki waŋo wode me gityer, kun lubo kwede tim me kwer pa rok mukene ma Rwot yam oryemogi woko ki i nyim jo Icrael. 4En obedo ka tumo gitum ki waŋo odok eceta i waŋ jogi ma i wi godi, ki i wi cere, ki i waŋ ayweya ducu ma pote oluk-gu.\n5-Rejin kabaka me Ciria, ki Peka wod pa Remalia, kabaka me Icrael, gutiŋo mony gutero i kom Jerucalem, ci gurumo Akaj dyere, ento pe guloye. 6I kare meno kabaka me Edom odwoko Elat i te loc me Edom, ka oryemo Lujuda woko ki i Elat; ci jo Edom gucako bino i Elat, gubedo iye nio wa onyoo. 7Akaj ocako cwalo lukwena bot Tiglat-pilecer ma kabaka me Aciria kun wacci, “An laticci, dok an a wodi, Bin wek ilara ki i ciŋ kabaka me Ciria ki kabaka me Icrael ma gitye ka lweny i koma.” 8Akaj dok okwanyo ryal ki jabu ma onoŋo tye i ot pa Rwot, ki i ot kano lim ma i ot pa kabaka, ci ocwalo me mot bot kabaka me Aciria. 9Kabaka me Aciria owinyo kokone, ci otiŋo mony ocito kwede i Damaciko, ocako yako jo ma kunnu oterogi i opii wa i Kir, ci oneko Rejin woko.\n10Ka kabaka Akaj ocito i Damaciko ka jolo wi Tiglat-Pilecer kabaka me Aciria, ci oneno keno tyer ma tye i Damaciko, ci ocwalo cal me keno tyer meno bot ajwaka Vria, ki kit tiyorie, kun nyuto kite ducu kikore. 11Ajwaka Uria ocako cano keno tyer kun cweyo kit ma kabaka Akaj onoŋo ocwalo bote ki i Damaciko. Otimo kumeno ma onoŋo kabaka Akaj peya odwogo ki i Damaciko. 12Ka kabaka odwogo ki i Damaciko, ocito oŋiyo keno tyer, ci oito iye malo, 13owaŋo gitumme me awaŋa, ki gityer mere me moko kwon, ka oonyo gityer amata, ocoro remo me gityer mere me lakwecwiny i kom keno tyer. 14-Ci okwanyo keno tyer me mola ma yam tye i nyim Rwot, ma onoŋo bedo i nyim ot, i kabedo ma i kin keno tyerre ki ot pa Rwot, ci oketo yo tuŋ acam me keno tyer mere. 15Kabaka Akaj ociko ajwaka Uria kun wacci, “Waŋ gitum awaŋa me odiko i wi keno tyer madit-ti, ki gityer me moko kwon me otyeno, ki gitum awaŋa ma kabaka omiyo, ki gityerre me moko kwon, kacel ki gitum awaŋa pa lwak ducu ma i lobo, ki gityergi me moko kwon, ki gityergi me amata. Ibicoro remo me gitum awaŋa ducu i kome bene, ki remo me gitum mukene ducu. Ento keno tyer me mola-ni bibedo mera, me penyo iye dog Rwot.” 16Ajwaka Uria otiyo ducu kit meno, kit ma kabaka Akaj ociko-ni.\n17-Kabaka Akaj oŋolo mola ma apada ki i kom litino gadigadi, ci okwanyo otako ki i komgi, ka okwanyo nam woko ki i kom twoni mola ma onoŋo gitye i tere-ni, ci oketo i kom godi ma gipetogi piny. 18Ki yo ma giumo wiye ma giwok ki iye i ceŋ cabit, ki doggola pa kabaka ma tye woko, en okwanyogi woko ki i kom ot pa Rwot, pi kabaka me Aciria. 19Lok kom Akaj mudoŋŋe ducu, ki gin ma yam otiyo, gityeko coyone i buk me Tekwaro pa Luker, me Juda. 20-Akaj oto, oywe kacel ki kwarine, ci giyiko kacel ki kwarine, i gaŋ kai pa Daudi; wode Kejekia aye oleyo ka tyene.


Marako 12 ACO85 - Yecu ocako lok kwedgi i carolok ni, - Bible Search\nMarako 11 Marako 13\nCarolok i kom poto olok ki lupur\n(Matayo 21.33-46; Luka 20.9-19)\n1-Yecu ocako lok kwedgi i carolok ni, “Yam tye dano mo ma opito olok i potone, ci orumo woko ducu ki cel, ka okwinyo bur me biyo pige, ci ogero iye lubele, oweko i ciŋ lupur, ci ocito woko wa i lobo mukene. 2Ka kare oromo, ci ocako cwalo laticce bot lupur ka omo nyige mucekke i potone. 3Lupur gumake, ci gupwode, ka guryeme kwede woko, omedo ki dok ki ciŋe nono. 4En dok ocwalo laticce mukene; gin gugoyo en bene, gugoyo wiye lero, gutime ki tim me lewic. 5Ka dok omedde oro dano mukene, ci guneko dano meno woko. Gubedo ka keto can i kom jo mapol; jo mukene gupwodogi apwoda, ki mukene gunekogi aneka. 6Pud onoŋo en odoŋ ki dano mo acel bote, en aye wode ma en maro-ni. Lacen en ocwalo wode kikome botgi, kun wacci, ‘Gibiworo woda.’ 7Lupur gucako lok kekengi ni, ‘Man aye doŋ lale lim; wubin waneke woko, wek lim ma en bileyo-nu obed mewa.’ 8Ci gumake, guneke woko, gubole woko wa i ŋe poto olok. 9Ci won poto olok bitimogi niŋniŋ? En bibino, ci neko lupur woko ducu, ci miyo poto olok woko bot jo mukene. 10-Yam pe wukwano lok ma gicoyo i ginacoya ni,\n‘Got ma lugedo gukwero-ni\nen aye odoko got madit ma i twok ot;\n11man Rwot aye ma otiyo,\nobedo botwa lok me aura’?”\n12Gutemo pi make, ento gulworo lwak, pien guniaŋ atir ni obolo carolok meno i komgi. Ci gua gucito gigi woko.\nCulo mucoro bot Cecar\n(Matayo 22.15-22; Luka 20.20-26)\n13Gin gucako oro Luparicayo ki jo pa Kerode bene, wek gumak lok ma a i doge. 14Ka gin gubino bote, ci gucako wacce ni, “Lapwony, wan waŋeyo ni in i dano ma itye ki ada, dok pe ito i kom ŋatti mo, pien in pe ineno kom dano ki woko, in ipwonyo yo pa Lubaŋa ki ada. Ci myero gicul mucoro bot Cecar nyo pe? 15Wacul nyo pe wacul?” Yecu oŋeyo bwolagi, ocako waco ni, “Wun mono wubwola piŋo kaa? Koŋ wucikella kom lim ma giculo kwede, anen.” 16Gin gucako kelone bote, ci en openyogi ni, “Cal ki coc ma gicoyo i kome-ni pa aŋa?” Ci gugamo ni, “Pa Cecar yo.” 17Yecu ocako wacogi ni, “Wudwok jami pa Cecar bot Cecar, ki jami pa Lubaŋa wudwok bot Lubaŋa.” Gin gucako urone matek.\nPeny i kom cer ki i kin jo muto\n(Matayo 22.23-33; Luka 20.27-40)\n18-Lucadukayo gucako bino bot Yecu; gin aye jo ma giwacci cer pa jo muto pe tye kulu. Gucako penyo peny ni, 19-“Lapwony, Moses yam ocoyo ni, ka laco mo oto woko, ce oweko dakone, ma kun pe obwoto latin mo, ci myero ominne olak dakone, wek onywal kwede litino ka wi ominne. 20Ci yam onoŋo tye co abiro ma gin ducu omego. Ka laco mukwoŋo nyomo dako-nu oto woko ma pe obwoto latin mo, 21ci me aryo ocako lako dako-nu, en bene oto woko ma pe obwoto latin mo; ki dano me adekke bene kumeno; 22ci gin ducu abiro pe gubwoto latin mo. Lacenne en dako bene oto woko. 23I kare me cer ki i kin jo muto, dako-nu doŋ bibedo dako pa aŋa? Pien gin co abiro-ni ducu gubedo kwede.”\n24Yecu ocako wacogi ni, “Wun wurwenyo pi lok man, pien wukwiya ginacoya, wa tek pa Lubaŋa bene wukwiya. 25Ka ce dano gibicer woko ki i kin jo muto, ci doŋ pe gibinyomme, doŋ gibibedo macalo lumalaika ma i polo. 26-Ento i kom lok man me cer ki i kin jo muto-ni, wun pe mukwano i buk pa Moses, ka ma ocoyo lok i kom caka, ki kit ma Lubaŋa yam oloko kwede ni, ‘An Lubaŋa pa Abraim, ki Lubaŋa pa Icaka, ki Lubaŋa pa Yakobo’? 27En pe Lubaŋa pa jo muto ento en Lubaŋa pa jo makwo; wun wuŋak wurwenyo woko marac.”\nCik madit makato ducu\n(Matayo 22.34-40; Luka 10.25-28)\n28-Ka lapwony-cik mo obino cok, ci obedo ka winyo ka gilaro lok. Ka oneno kit ma Yecu dok iye ki gin lok maber ma atir, ocako penyo Yecu ni, “Cik mene maditte mukwoŋo ki i kom lwak cik ducu?” 29-Yecu ogamo ni, “Cik mukwoŋo en ene, ‘Wuwiny wun jo Icrael, Rwot Lubaŋawa en Rwot acel. 30Ci mar Rwot Lubaŋani ki cwinyi ducu, ki tiponi ducu, ki tammi ducu ki tekki ducu.’ 31-Ki me aryone en ene ni, ‘Mar lawoti macalo imarre keni.’ Pe dok tye kit cik mo ma pire tek makato cik magi aryo-ni.” 32-Lapwony-cik ogamo ni, “Iloko kakare, Lapwony; iloko atir ni, Lubaŋa tye acel, pe dok tye Lubaŋa mo mukene, kono en kene. 33-Dok ni gimare ki cwiny ducu, ki ryeko ducu, ki tek ducu, ki maro lawoti macalo imarre keni, cik magi aye pigi tek makato gitum ma giwaŋo ducu ki berre ki gitum mukene ducu.” 34Ka Yecu oneno ni odok iye maber ki ryeko, ocako dok wacce ni, “In pe ibor ki ker pa Lubaŋa.” Lacen pe dok tye ŋat mo ma odiyo cwinye ka penye ki lok mo.\nPeny i kom lakwar Daudi\n(Matayo 22.41-46; Luka 20.41-44)\n35Ka Yecu onoŋo tye ka pwony i ot pa Lubaŋa, ci openyo ni, “Lupwony-cik mono giwacci Kricito lakwar Daudi piŋo? 36-Ki tuŋ bot Daudi kikome en dok oloko i tek pa Cwiny Maleŋ ni,\n‘Rwot owaco bot Rwoda ni,\nBed i kom bada ma lacuc, i kabedo me deyo,\nnio ka abiketo lukworri piny i te tyeni.’\n37Ka ce en Daudi aye yam olwoŋe ni Rwot, ci en dok bedo lakwarre niŋiŋ?” Lwak mapol guwinyo lokke ki yomcwiny madwoŋ mada.\nYecu otuco pi can ma bipoto i kom lupwony-cik\n(Matayo 23.1-36; Luka 20.45-47)\n38I kare ma Yecu tye ka pwonyo dano, owacci, “Wugwokke i kom lupwony-cik ma gimaro wot ma guruko boŋŋi maboco-ni, dok gimito dano gubed ka motogi wa i cuk-gu, 39dok gimaro bedo i kom pa ludito ka gitye i kacokke, dok gimaro bedo i kabedo me deyo i karama. 40Gin gimayo odi pa mon-to, dok gibedo ka lego lega maboco me buta keken. Gibiŋologi kop madit makato ducu.”\nMot ma dato omiyo\n41Yecu obedo i ot pa Lubaŋa ka ma okemme ki canduk me coko lim, ci obedo ka neno kit ma lwak gibolo ki motgi i canduk lim; lwak lulonyo gubolo iye mapol. 42Ento dato ma lacan obino ci obolo iye cente aryo, ma rom ki cente abic me kare-ni. 43Ocako lwoŋo lupwonnyene bote, ci owacogi ni, “Adada awacciwu ni, dato man ma lacan-ni en aye dok obolo lim madwoŋ makato jo ducu; 44pien jo mapol gugito but limgi madwoŋ-ŋi aye gubolo, ento en i canne-ni, obolo limme ducu ma en tye kwede ma onoŋo konyo kwone.”


Jo Epeco 6 ACO85 - Wun litino, wuwiny lunyodowu i Rwot, - Bible Search\nJo Epeco 5 Jo Pilipi 1\nJo Epeco 6\nLunyodo ki litinogi\n1-Wun litino, wuwiny lunyodowu i Rwot, pien meno aye ber. 2-Yam gicoyo ni, “Wor woru ki meni.” Man aye cik mukwoŋo ma giciko pi gin mo maber ma bia ki iye, ni, 3“wek ibed ma nyimi leŋ dok iri i lobo pi kare malac.” 4-Dok wun wego, pe wuket kolo i kom litinowu ma miyo kiniga makogi, ento wupitgi gudoŋ maber kun wupwonyogi dok wunyebogi ki kit mabeco ma Rwot pwoyo.\nLutic ki luditogi\n5-Wun lutic, wuwiny luditowu me lobo man ki cwinywu acel, macalo wuwinyo Kricito, kun wulworogi ki myelkom. 6Ticwu myero pe obed tic ma yeŋo waŋ keken me yomo cwiny dano, ento myero wuti gin ma Lubaŋa mito ki cwinywu ducu, macalo wun lutic pa Kricito. 7Wuti ticwu ki cwiny maber, macalo wutiyo bot Rwot, ento pe wutiyo bot dano ni gunen wek gupwowu, 8kun wuŋeyo ni, gin mo ducu ma dano mo otiyo maber, Rwot bicule pire ma rom aroma ki ticce ma en otiyo, kadi en latic nyo dano ma lone kene. 9-Dok wun wegi lutic, wuti bene ki luticwu i yo acel-lu; wuwek burogi obedi, kun wupo ni ladit ma loyogi wa ki wun bene tye i polo, en tero jo ducu maromrom.\nLweny ki gin marac\n10Me agikkine, wubed tek i Rwot ki twero me tekone. 11Wuruk jami lweny ducu ma Lubaŋa miyo, wek wucuŋ kun wugeŋŋe kekenwu i roro pa Catan. 12-Pien wan pe walwenyo i kom dano ma tye ki kom ki remo, ento walwenyo ki luloc ki wegi twero ma woko, ki i kom gin ducu ma loyo wi lobo ducu i kare man me colpiny, dok ki dul mony mogo maraco me cwiny ma tye i polo. 13Pi meno myero wukwany jami lweny ducu ma Lubaŋa miyo, wek obikonywu me cuŋo matek i nino marac, pud wubicuŋ ma noŋo doŋ wuyelle i kit yo ducu. 14-Pi meno, myero wucuŋ ma wutweyo pyerwu woko ki ada, wuruk bene kit ma atir wek obed nyonyo me geŋo korwu, 15-kun wuyubbe me tito lok me kwena maber me kuc ma bedo macalo war ma wuruko i tyenwu. 16Makato ducu, niye aye myero obed kwotwu ma bimiyo wutwero neko mac ki i kom atero ma Larac bayo. 17-Wumak larre aye obed tok nyonyo me wiwu, ki lok pa Lubaŋa ma en aye pala lucwan pa Cwiny Maleŋ. 18Wuleg kare ducu i Cwiny ki lega me bako dog. Wubed ma wuyubbe i lega kare ducu kun wuciro peko, kun wulego pi jo pa Lubaŋa ducu. 19Wuleg bene pira wek Lubaŋa oyab doga, omiya gin ma myero aloki, wek atuc muŋ me lok me kwena maber ki tekcwiny. 20An lakwenane ma rom ki ŋat mo-ni ma cuŋ pi lobone, ento gitweya woko ki nyor. Lubaŋa omiya atit ki tekcwiny, kit ma myero alok kwede.\n21--Tukiko, ominwa ma gimaro dok en latic pa Rwot me agena, bitittiwu lok ma dok i koma ki i kom ticca. 22Acwalo en botwu pi lok man kikome, wek en omi wuŋe kit ma wan watye kwede, dok ocuk cwinywu.\n23Kuc ki mar ki niye ma a bot Lubaŋa Won ki Rwotwa Yecu Kricito obed bot utmegiwa. 24Kica pa Lubaŋa obed bot jo ducu ma maro Rwotwa Yecu Kricito ki mar ma pe to.


1 Tekwaro 26 ACO85 - Lok kom dul pa lugwokdoggola. I - Bible Search\n1 Tekwaro 25 1 Tekwaro 27\n1 Tekwaro 26\n1Lok kom dul pa lugwokdoggola. I kin jo pa Kora guyero Mecelemia ma wod pa Kore ma i kin likwayo pa Acap. 2Mecelemia onywalo awobe magi: Jekaria ma latin kayone, ka dok me aryone Jediael, me adekke Jebadia, me aŋwenne Jatiniel, 3me abicce Elam, me abicelle Yekokanan, me abirone Eliekoenai. 4-Obed-edom onywalo awobe magi: Cemaya ma latin kayo, ka dok me aryone Yekojabad, me adekke Joa, me aŋwenne Cakar, me abicce Netanel, 5me abicelle Amiel, me abirone Icakar, me aborone Peuletai; pien Lubaŋa omiye gum. 6Ki wode Cemaya bene onywalo awobe ma gubedo rwodi i dog odi pa kwarogi, pien gubedo jo makwiri atika. 7Litino awobe pa Cemaya gin aye Otini, Repael, Obed ki Eljabad, ma omegigi gubedo jo makwiri, nyiŋgi Eliu ki Cemakia. 8Jo magi ducu gin aye likwayo pa Obed-edom kacel ki awobegi ki omegigi, jo makwiri ma giromo tic; jo pa Obed-edom giromo pyerabicel wiye aryo. 9Mecelemia bene obedo ki awo bene ki omegine ma gikwiri, gin apar wiye aboro. 10Ki Koca ma i kin likwayo pa Merari onywalo awobe magi: Cimri aye laditgi; kadi pe en aye latin kayo, ento wonne okero en odoko ladit; 11ka dok me aryone Ilkia, me adekke Tebalia, me aŋwenne Jekaria; awobe pa Koca kacel ki omegine, ducu giromo apar wiye adek.\n12Dul magi pa lugwok-doggola, ma dul acel acel tye ki laditte, gipokogi tic, kit ma yam gipoko ki utmegigi bene ma gubedo ka tic i ot pa Rwot; 13dok gibolo kwir ma lubo dog odi pa kwarogi, pi noŋo doggola ma gibigwoko, kun dog odi matino ki maditone gitimogi marom. 14Kwir ma gibolo pi doggola ma tuŋ wokceŋ opoto i kom Celemia. Gibolo kwir bene pi wode Jekaria, ma en lami-tam ma ŋeyo piny mada, ci mere opoto pi doggola ma tuŋ acam. 15Pa Obed-edom opoto pi doggola ma tuŋ acuc, ci pa awobene obedo ot kano jami. 16Pa Cupim ki Koca opoto pi doggola ma tuŋ potoceŋ, kacel ki doggola ma gilwoŋo Caleket ma i yo ma dok tuŋ malo. Lugwok-doggola gukemme ki luwotgi. 17Ki tuŋ wokceŋ gubedo jo abicel i nino acel acel, ki tuŋ acam jo aŋwen i nino acel acel, ki tuŋ acuc bene jo aŋwen i nino acel acel, kacel ki jo aryo aryo i ot kano jami. 18I ot ma tere aperu ma yo tuŋ potoceŋ onoŋo giketo jo aŋwen i ŋet yo, ki aryo i ŋet ot ma tere aperu. 19Magi aye dul pa lugwok-doggola ma i kin jo pa Kora ki likwayo pa Merari.\nLudito ma gwoko odi me kano lim\n20I kin Lulevi giketo Akija obedo ladit ma gwoko odi me kano lim ma i ot pa Lubaŋa, ki odi me kano lim me mot ma gidyero bot Rwot. 21I kin likwayo pa Gercon likwayo pa Ladan aye gubedo ludito kaka i dog odi pa kwarogi. Laditgi aye Jekieli.\n22Litino awobe pa Jekieli, ma gin aye Jetam ki ominne Joel, gubedo ludito ma gwoko odi me kano lim ma i ot pa Rwot. 23I kin jo pa Amram, pa Ijar, pa Kebron ki pa Ujiel. 24Cebuel, ma lakwar Gercom ma wod pa Moses, en aye rwot madit ma giketo pi gwoko odi me kano limo 25Omegine gin ene: i kin likwayo pa Eliejer obedo wode Rekabia, ma wode Jecaya, ma wode Joram, ma wode Jikri, ma wode Celomot. 26Celomot man ki omegine gubedo ludito ma gwoko odi me kano mot ducu ma yam kabaka Daudi odyero bot Rwot, ki mot ma ludito kaka ma i odi pa kwarogi ki ludito ma giloyo buca mony me jo alip, ki buca mony me jo miya, ki lutel wi mony yam gudyero bene. 27Gin yam gudyero mot mua i lim ma giyako i lweny me yubo ot pa Rwot. 28Dok bene lim ducu ma yam Camuel ma lanen-piny, ki Caulo wod pa Kic, ki Abneri wod pa Ner, ki Joab, wod pa Jeruya yam gudyero bot Rwot; mot ducu ma gidyero Celomot ki omegine gubedo ka gwokone.\nLudito tic mukene\n29I kom jo pa Ijar, giketo Kanania ki awobene pi tic ma woko ma i Icrael me bedo jagi ki luŋolkop. 30I kom jo pa Kebron giketo Kacabia ki omegine ma gikwiri ma romo alip acel ki miya abiro me ne no tic ma i Icrael ma loka Jordan yo tuŋ potoceŋ, pi tic pa Rwot ducu ki pi tic pa kabaka bene. 31I kom jo pa Kebron laditgi obedo Jerija ma loyo jo pa Kebron ducu ma ocoko dog odi pa kwarogi ducu. I mwaka me pyeraŋwen me loc pa Daudi yam gibedo ka yenyo, ci ginoŋo jo makwiri atika ma i kingi i Jajer ma i Gilead. 32Kabaka Daudi oketo en ki omegine, jo makwiri ma romo alip aryo ki miya abiro, ma gin ludito kaka ma i odi pa kwarogi, me neno tic pa jo pa Reuben, jo pa Gad ki nucu kaka pa Manace pi lok ducu ma mako tic pa Lubaŋa ki pi lok pa kabaka.


Ododo me Baibul Lamalaika Olimo Maliam - Kabedo me Intanet pa Lucaden pa Jehovah\nDAKO man mamwonya-ni aye Maliam. En obedo Laicrael, ma kwo i boma me Najaret. Lubanga ngeyo ni en ngat ma kite ber. Meno aye omiyo en ocwalo lamalaikane Gabriel me lok kwede. In ingeyo gin ango ma Gabriel obino ka titone bot Maliam? Kong wanenu.\nGabriel owaco bote ni: ‘Itye maber, in ma kimari tutwal-li. Jehovah tye kwedi.’ Maliam wa yam con pud peya oneno dano man. En ocako par, pien en onongo pe ngeyo tyen lokke-ni. Ento cutcut Gabriel okweyo cwinye woko.\nEn owaco ni: ‘Maliam, pe ilwor, Jehovah cwinye yom i komi. Meno aye omiyo en obitimo gin me aura piri. Cokcok-ki ibinywalo latin. Dok myero ilwonge ni Yecu.’\nGabriel omedde ki titone ni: ‘Latin man bibedo dit, dok kibilwonge ni Wod pa Lubanga Mamalo Twal. Jehovah bikete bedo kabaka, kit ma yam Daudi obedo kwede. Ento Yecu bibedo kabaka matwal, dok kerre pe bigik!’\nMaliam openyo ni: ‘Man ducu twero timme nining? An bene pud peya kinyoma. An pud pe abedo ki laco, ci atwero nywalo latin nining?’\nGabriel ogamo ni: ‘Teko pa Lubanga bibino i komi. Pi meno latin-ni kibilwongo ni Wod pa Lubanga.’ Ci en owaco ki Maliam ni: ‘Po pi watti Elicabet. Dano guwaco ni en dong oti ma pe romo nywalo lutino. Ento cokcok-ki dong en binywalo latin laco. Pi meno ineno, pe tye gin mo ma Lubanga pe romo timone.’\nCutcut Maliam owaco ni: ‘An anyaka ma latic pa Jehovah! Wek otimme i koma kit ma iwaco-ni kikome.’ Ci lamalaika oa woko.\nMaliam orune me cito ka limo Elicabet. Ka Elicabet owinyo dwan Maliam, latin ma i iye otinnge ki yomcwiny. Cwiny maleng pa Lubanga opongo Elicabet, ci en owaco bot Maliam ni: ‘In kimari ki mar mapat i kin mon.’ Maliam obedo bot Elicabet pi dwe ma romo adek, ci lacen odok cen paco i Najaret.\nOnongo kicok miyo Maliam me anyoma bot laco mo ma nyinge Yucepu. Ento ma Yucepu ongeyo ni Maliam tye ki latin ma obinywalo, en otamo ni omyero dong pe enyome. Ci lamalaika pa Lubanga owaco bote ni: ‘Pe ilwor me tero Maliam me bedo dakoni. Pien Lubanga aye omiye latin laco.’ Pi meno Maliam gin ki Yucepu gunyomme, ci gukuro ni kong kinywal Yecu.\nDako mene ma tye i cal-li?\nNgo ma Gabriel owaco bot Maliam?\nGabriel otito bot Maliam ni en binongo latin kadi bed en pe obedo ki laco nining?\nGin ango ma otimme i kare ma Maliam olimo wat-te Elicabet?\nNgo ma Yocepu otamo i kare ma oniang ni Maliam obinywalo latin, ento pingo en oloko tamme?\nKwan Luka 1:26-56.\nNgo ma Luka 1:35 onyuto i kom bal alaka pa Adam ma Maliam onongo tye kwede i ot nywale i kare ma kinako kwo pa Latin pa Lubanga ki i kabedo me cwiny? (Ag. 2:11-13; Jon 6:69; Ibru 7:26; 10:5)\nYecu onongo deyo nining kadi bed onongo peya ginywale? (Luka 1:41-43)\nLanen maber ango ma Maliam omiyo pi Lukricitayo me kare-ni ma ginongo tic me cwiny ma pigi tek? (Luka 1:38, 46-49; 17:10; Car. 11:2)\nKwan Matayo 1:18-25.\nKadi bed pe gicako nying Yecu ni Immanuel, ento ticce macalo dano ocobo tyen lok meno nining? (Mat. 1:22, 23; Jon 14:8-10; Ibru 1:1-3)\nMaliam—“Nen, An Angeca Pa Rwot [Jehovah]!”\nKit ma Maliam odok iye bot malaika Gabriel nyuto gin ango ma lubbe ki niyene? En onyuto kit mukene ango ma pigi tek?


Acakki 37 ACO85 - Yakobo obedo i lobo ma yam koŋ wonne - Bible Search\nAcakki 36 Acakki 38\nYucepu ki omegine\n1Yakobo obedo i lobo ma yam koŋ wonne obedo iye-ni, lobo me Kanaan. 2Man aye lok me tekwaro pa Yakobo.\nKa Yucepu doŋ ditte oromo mwaka apar wiye abiro, onoŋo doŋ kwayo lim kacel ki omege; en obedo ki litino awobe pa Bila ki Jilpa, mon pa wonne; Yucepu okelo lok maraco i komgi bot wongi. 3Yakobo onoŋo maro Yucepu makato litinone ducu pien onoŋo en latin ma ginywalo ka wi tiyone; okwone kanyi mabor ma bade boco. 4Ento ka omegine guneno ni wongi maro en makato gin ducu, cwinygi ocako kwere woko, pe gitwero lok kwede maber.\n5Ka Yucepu oleko lek, ci otito bot omegine, ci gumedde ameda ki kwere. 6En otito botgi ni, “Koŋ wuwiny kit lek ma aleko-ni: 7nen ba, i kare ma wabedo ka tweyo larita i poto, ci nen, laritana oa malo ocuŋ atir; ci laritawu gugurre, gurume dyere, ka giryebbe piny bot laritana.” 8Omegine gugamo ni, “In ada ibiloyowa? In aye doŋ ibiloyo wiwa?” Gumedde ki kwere doŋ marac pi lekke ki pi lokke. 9Dok oleko lek mukene, dok otito ki omegine aye, kun wacci, “Nenu ba, dok aleko lek mukene aye. Nen, ceŋ ki dwe ki lakalatwe apar wiye acel gubedo ka ryebbe piny i nyima.” 10Ka otito bot wonne ki bot omegine, wonne ocoke, ojuke matek, kun wacce ni, “Meno kit lek aŋo ma ileko kumene-ni? An ki meni ki omegini wabibino, ci wapoto waryebbe piny i nyimi ada?” 11-Nyeko omako omegine i kome ento wonne okano lok meno i cwinye.\nGicato Yucepu i Ejipt\n12Ka omegine gucito ka kwayo lim pa wongi ma cok ki Cekem, 13ci Icrael owaco bot Yucepu ni, “Omegini pe gitye ka kwat i ŋet Cekem? Bin wek aori icit botgi.” En ogamo doge ni, “An a ene”. 14Ci owacce ni, “Koŋ, icinen ka omegini gitye maber, kacel ki lim bene, ka idwokka lok doki.” Ka ocwale nia ki i nota me Kebron, ci ocito wa i Cekem. 15Laco mo onoŋe ka woto juŋŋe atata i olet; laco meno openye ni, “In ibeyenyo aŋo?” 16En ogamo ni, “Abeyenyo omegina. Alegi ititta ka ma gitye iye ka kwayo limgi.” 17Laco meno owacce ni, “Doŋ gutyeko a woko, pien awinyo ka giwaco ni, ‘Wacitu wa i Dotan’” Yucepu ocako lubo kor omegine, ka onoŋogi i Dotan.\n18Ka gunene ki ka mabor, ma onoŋo peya oo botgi cok, ci guyubo lok i kome me neke, 19kun giloko kekengi ni, “Lalek eno bino-nu. 20Wubin tin wa neke woko, wek wabole i bur mo kany; ci wabitito ni, ‘ŋuu mo aye omake, omwode woko’, wek wanen kit ma lekke-nu bicobbe kwede.” 21Reuben owinyo yub meno, ci olare ki i ciŋgi, kun wacci, “Pe wan aye waneke.” 22Reuben owacogi dok ni, “Pe giony remone mo; wubole woko i bur man ma tye i tim kany, ento pe wuket ciŋwu i kome.” Onoŋo en oyubbe me kwanye woko ki i ciŋgi pi dwoke bot wonne. 23Ka Yucepu oo bot omegine, ci gupoto i kome, gulunyo boŋo kanyine woko, kanyi mabor ma bade boco ma onoŋo oruko-ni; 24ci gumake, gutere gubole woko i bur. Bur meno onoŋo pii pe iye.\n25Lacen gubedo piny ka cam; ka gutiŋo wangi, ci guneno lwak jo Icmael ma gua i Gilead, ki lwak kinaga ma gutiŋo yec odok, moo yat too ki murra, ma giwoto gicito kwede i Ejipt. 26Juda dok owaco ki omegine ni, “Konyo aŋo ka waneko ominwa dok wamuŋo tone woko? 27Wubin wek wacatu en bot jo Icmael, pe wan aye waneke ki ciŋwa, pien en ominwa, remowa kikome.” Ci omegine guworo doge. 28-Jo Midian ma lucatwil gubino kenyo; ci guywayo Yucepu woko ki i bur, gucate woko bot jo Icmael, kun giwile ki cekel me ryal pyeraryo; ci gutero Yucepu wa i Ejipt.\n29Ka Reuben odwogo i dog bur, ci oneno Yucepu doŋ pe i bur, ci cwinye ocwer ocako yeco boŋone woko. 30Ka odok cen bot omegine, owacogi ni “Awobi-ni doŋ pe do; man abidok kwene ba?” 31Ka gukwanyo kanyi pa Yucepu, ci guneko dyel, ka guluto kanyi i remo; 32ka gukelo kanyi mabor ma bade boco bot wongi, kun giwaco ni, “Wan wanoŋo man; koŋ iŋi, ka nyo kanyi pa wodi onyo pe.” 33Ka oŋiyo, ci owacci, “Man kanyi pa woda do; ŋuu doŋ omwode woko do; adada Yucepu doŋ ŋuu okido woko matitino do.” 34Yakobo bene cwinye ocwer, ocako yeco boŋone, ci otweyo boŋo cola i pyere, obedo ka koko wode pi kare malac. 35Awobene ducu ki anyirane gua malo gucito ka kweyo cwinye; okwero ni pe gikwe cwinye, kun wacci, “Aa pe, abilubo kor latinna i lyel ki koko.” Wonne obedo ka koke kit meno. 36Ci jo Midian gucato Yucepu woko i Ejipt bot Potipar, ladit tic pa Parao, ma loyo askari Lukur-piny.


Acakki 1 ACO85 - I acakki piny Lubaŋa oketo polo ki - Bible Search\nLubaŋa oketo lobo ki dano\n1I acakki piny Lubaŋa oketo polo ki lobo. 2Lobo onoŋo tye nono, onyobbe woko atata piny macol ocido wi kut matut, kun Cwiny pa Lubaŋa twago wi pii.\n3-Lubaŋa owacci, “Wek leŋo obed tye”; ci piny obedo leŋ. 4Lubaŋa oneno leŋo ni ber; Lubaŋa opoko kin leŋo ki colpiny. 5Lubaŋa olwoŋo leŋo ni Dyeceŋ, ki colpiny olwoŋo ni Dyewor. Piny oyuto dok piny oru, meno nino acel.\n6-Lubaŋa owacci, “Wek pete orine i kin pii, me poko kin pii ki pii wadi.” 7Ci Lubaŋa otiyo pete me poko pii ma tye piny i te pete ki pii ma tye malo i wi pete; ci otimme kit meno. 8Lubaŋa olwoŋo dan pete ni polo. Piny oyuto dok piny oru, meno nino me aryone.\n9Lubaŋa owacci, “Wek pii ma tye i te polo ocokke, ogurre i kabedo acel, wek piny mutwo onen”; ci otimme kit meno. 10Lubaŋa olwoŋo piny mutwo ni Lobo, ki pii ma ocokke, ogurre kacel-li ni Nam; ci Lubaŋa oneno ni ber. 11Lubaŋa owacci, “Wek lum otwi i wi lobo, ki ginapita ma nyako nyiggi, ki yadi ma nyako nyiggi ma kodi tye i igi, macalo kit kwagi tye, i wi lobo”; ci otimme kit meno. 12Lum ocako twi i wi lobo, ki ginapita ma nyako nyiggi i kit kwagi acel acel, ki yadi ma nyako nyiggi ma kodi tye i igi, macalo kit kwagi tye. Ci Lubaŋa oneno ni ber. 13Piny oyuto dok piny oru, meno nino me adekke.\n14Lubaŋa owacci, “Wek gin ma ryeny obed i kom pete me polo me poko dyeceŋ ki dyewor, ki me bedo ginanena ma nyuto kare ki nino ki mwaka, 15wek gubed gin ma ryeny i kom pete me polo ma menyo lobo”; ci otimme kit meno. 16Lubaŋa oketo gin madito aryo ma giryeny, wek ma ryeny madit-te aye olo dyeceŋ, ki ma ryeny matidine olo dyewor; dok oketo lwak lakalatwe bene. 17Lubaŋa oketogi i kom pete me polo me menyo lobo, 18me loyo dyeceŋ ki dyewor, ki me poko kin leŋo ki colpiny. Ci Lubaŋa oneno ni ber. 19Piny oyuto dok piny oru, meno nino me aŋwenne.\n20Lubaŋa owacci, “Wek pii onywal gin makwo ma gicorre limuk, ki winyo bene gutuk lamalo i wi lobo i dan pete me polo.” 21Lubaŋa oketo nyaŋ madoŋo i nam, ki kwa gin makwo ducu ma gimol, ma gicorre limuk i pii, macalo kit kwagi tye, ki winyo ma gituk ki bwomgi, macalo kit kwagi tye. Ci Lubaŋa oneno ni ber. 22Lubaŋa omiyogi gum kun wacci, “Wunywal, wunya, wupoŋ pii ki nami, winyo bene gunya i wi lobo.” 23Piny oyuto dok piny oru, meno nino me abicce.\n24Lubaŋa owacci, “Wek lobo onywal gin makwo i kit kwagi: lee ma paco, ki gin ma lak alaka, ki lee me tim macalo kit kwagi tye”; ci otimme kit meno. 25Lubaŋa oketo lee tim macalo kit kwagi tye, ki lee ma paco macalo kit kwagi tye, ki gin ma lak alaka piny i ŋom, macalo kit kwagi tye. Ci Lubaŋa oneno ni ber.\n26-Lubaŋa owacci, “Weku wacweyu dano ma gical ki wan; wek gin aye gulo rec ma i nam, ki winyo me polo, ki lee ma paco, ki wi lobo ducu, gulo bene gin ducu ma lak alaka wi lobo,” 27--Lubaŋa ocweyo dano i Kit calle kikome; ocweyo laco ki dako. 28Lubaŋa omiyogi gum kun wacogi ni, “Wunywal, wunya, wupoŋ lobo, wulo bene; dok wulo wa rec ma i nam, ki winyo me polo, ki gin ducu makwo ma giwoto i wi lobo.” 29Lubaŋa owacci, “Nenu, amiyowu ginapita ducu ma nyako nyiggi ma tye i wi lobo ducu, ki yadi ducu ma nyako nyiggi ma kodi tye i igi; wubicamogi. 30Dok lee ducu me tim, ki winyo ducu me polo, ki gin ducu ma lak alaka wi lobo, ma gitye ki kwo, amiyo botgi ginapita ducu madyak me bedo camgi”; ci otimme kit meno. 31Lubaŋa oneno gin ma doŋ otiyo ducu, ci nen, tye mabeco twatwal. Piny oyuto dok piny oru, meno nino me abicelle.


Medde ki Tic pi Jehovah ki Yomcwiny | Pwony me Anyama\nTAM kong i kom nino me yomcwiny madit loyo i kwoni. Meno tika obedo nino me nyommi nyo me nywalo latin kayoni? Nyo gwok obedo nino ma inyuto dyereni bot Jehovah ki nongo iye batija? Iromo bene neno nino meno ni obedo nino ma pire tek dok me yomcwiny loyo i kwoni. Luye luwoti pud dong gibibedo ki yomcwiny madit ya, me neno ka i nyuto mari pi Lubanga ki cwinyi, kwoni, tammi ki dong tekoni ducu!—Mar. 12:30.\nTwero bedo ni i nongo yomcwiny madit inge kare ma inongo iye batija. Kadi bed kit meno, lutit kwena me Ker mogo gurwenyo yomcwiny ma onongo gitye kwede woko. Pingo meno otimme? Tyen lok ango ma watye kwede me medde ki tic pi Jehovah ki yomcwiny?\nGIN MUMIYO JO MOGO GURWENYO YOMCWINYGI\nKwena me Ker-ri—kacel ki cikkene ni Jehovah cokcok-ki bikelo agikki pa lobo man ma marac-ci ki dok kelo lobo manyen—labongo akalakala mo weko wabedo ki yomcwiny. Medo i kom meno, Jepania 1:14 ocuko cwinywa ni: “Nino madit pa Rwot [Jehovah] tye cok, tye cok dok tye ka bino oyotoyot.” Kadi bed kumeno, bedo ka kurone pi kare malac makato kit ma onongo watamo kwede romo kwanyo yomcwiny ma onongo watye kwede dok man twero weko ticwa pi Lubanga kwe woko.—Car. 13:12.\nBedo kacel ki jo pa Lubanga miniwa kare me medde ki tic pi Jehovah ki yomcwiny. Ki lok ada, oromo bedo ni kit mabeco pa lutic pa Jehovah aye oywayowa i woro me ada dok okonyowa me cako tic pi Lubanga ki yomcwiny. (1 Pet. 2:12) Ento ngo ma romo timme ka gimiyo tira bot Lakricitayo mo pien ni pe olubo cik pa Lubanga? Ka gin ma kit meno otimme, cwiny jo mogo ma gubino i ada pi kit mabeco pa jo pa Jehovah twero tur adada dok girwenyo yomcwinygi woko.\nLok goba me cato wil ma tye i lobo marac pa Catan-ni bene romo kwanyo yomcwinywa woko. Catan tiyo ki lobone wek waye ni wamito jami mogo ma nongo ki lok ada pe wamito. Ento, bedo ber ka wiwa opo i kom lok pa Yecu ni: “Pe tye dano mo ma twero tic ki rwodi aryo; pien bikwero ngat acel ci maro mukene-ni, nyo bimoko i kom ngat acel, ci cayo ngat mukene-ni. Pe wutwero tic pi Lubanga ka dok wutiyo pi lim bene” (Mat. 6:24) Pe watwero tic pi Jehovah ki yomcwiny kun nongo ki tungcel watemme me nongo jami ducu ma watwero ki i loboni.\n‘WANYATTE KI YOMCWINY PI LUBANGA LALARWA’\nTic pi Jehovah pe nuro jo ma gimare. (1 Jon 5:3) Wi opo ni Yecu owacci: “Wubin bota, jo ducu muol ki ma yec onurowu, ci abimiyo wuywe. Wuting yatta, ci wupwony kita, pien an awor, dok amwol bene i cwinya, mumiyo wun bene wubilimo yweyo i cwinywu. Pien yatta yot, ki yecca bene pe pek.” (Mat. 11:28-30) Tingo yat pa Yecu keliwa yweyo ki yomcwiny. Dok watye ki tyen lok matir me bedo ki yomcwiny i tic pi Jehovah. Kong wanenu tyen lok adek ma pigi tego mumiyo watwero bedo ki ‘yomcwiny pi Lubanga lalarwa’—Kab. 3:18.\nWatiyo pi ngat ma Ominiwa Kwo, Lubanga ma layomcwiny. (Tic 17:28; 1 Tem. 1:11) Waniang ni meno kwowa ducu a ki bot Lacwecwa. Pi meno, wamedde ki tic pire ki yomcwiny, kadi bed ni dong wanongo batija mwaki malac angec.\nPo i kom gen me Ker-ri kacel ki tic ki mit kom okonyo Héctor me bedo ki yomcwiny\nTam i kom Héctor, ma otiyo macalo laneno ma woto awota pi mwaki 40 kulu. ‘Kadi dong oti’ woko ento en pud tye ka medde ki tic pi Jehovah. (Jab. 92:12-14) Two pa dakone ogenge me medde ki tic pi Lubanga kit ma onongo en tiyo kwede, ento man pe balo yomcwiny ma en tye kwede. En owaco ni: “Kadi bed ni lit adada me neno ka two pa dakona tye ka medde ameda dok bene pe obedo gin mayot me gwokke, ento pe aye ni man obal yomcwiny ma atye kwede me tic pi Jehovah Lubanga me ada. Ngeyo ni meno kwona a ki bot Jehovah ma ocweya ki tyen lok, weko abedo ki mar madit i kome kun atiyo pire ki cwinya ducu. Pud atute me tiyo tic me tito kwena ki mit kom, dok aketo genna mukwongo i kom Ker-ri wek yomcwiny ma atye kwede pe orweny woko.”\nJehovah omiyo botwa ginkok ma weko twere ki wan me bedo ki yomcwiny i kwo. Ki lok ada, “Lubanga con omaro lobo kumeno, omiyo iye Wode acel keken, wek dano ducu ma ye en owek to, ento obed ki kwo ma pe tum.” (Jon 3:16) Ada, kitwero timo kica pi balwa dok bene watwero nongo kwo ma pe tum ka waketo niyewa i kom Lubanga pi micce me mar pi ginkok pa Yecu. Meno pe obedo tyen lok mamwonya adada ma weko watwero bedo ki pwoc pire? Tika pwoc ma watye kwede pi ginkok pe myero ocuk cwinya me tic pi Jehovah ki yomcwiny?\nJesús odwoko rwom me kwone piny dok man okonye me tic pi Jehovah ki yomcwiny pi mwaki mapol\nOmego mo ma nyinge Jesús ma bedo i lobo Mexico owaco ni: “Abedo calo opii me dog ticca, onongo atiyo pi cawa malac nino ducu kadi bed ni meno i cawa mukene nongo bene pe mitte. Atimo meno wek abed ki cente mabup. Lacen apwonyo lok i kom Jehovah ki kit ma omiyo kwede ki Wode me amara pi dano. Abedo ki miti madit me tic pire. Pi meno, adyero kwona bot Jehovah, dok i nge tic pi kampuni pi mwaki 28 kulu amoko tamma me weko tic meno wek acak tito kwena pi kare malac. Meno aye obedo mwaka me acakki me bedo ki yomcwiny i tic pi Jehovah.”\nNyig ma wanyako keliwa yomcwiny madit ento pe cwercwiny. Wi tika po i kom kit ma kwoni onongo tye kwede ma peya ingeyo Jehovah? Lakwena Paulo opoyo wi Lukricitayo me Roma ni gin onongo gubedo “opii me bal” ento dong gudoko “opii me kit ma atir.” Onongo dong gitye ka doko “jo maleng,” dok man onongo biminigi kwo ma pe tum. (Jo Rom. 6:17-22) Wan bene walubo yo me kwo maleng, dok labongo cwercwiny ma bino pi timo tim macilo nyo tim gero. Man pud dong keliwa yomcwiny ya!\n“Mwaki me yomcwiny madit loyo i kwona aye obedo kare ma abedo ka tic pi Jehovah.”—Jaime\nNen kong ngo ma otimme i kom Jaime, ma onongo pe ye ni Lubanga tye ento ye ni kwo ocakke pire kene dok onongo ladong bun nyo bokcing. En ocako wot i cokke pa Lukricitayo dok mar ma en oneno ogudo cwinye adada. Me weko kit yo me kwone macon-ni, en olego bot Jehovah wek okonye me bedo ki niye i Kome. Jaime owaco ni: “Mot mot, aniang ni Wonwa ma lamar dok Lubanga ma lakica tye ada, kwo ma lubbe rwom me kwo matir pa Jehovah ogwoka adada. Ka onongo pe aloko kwona, kono onongo dong kineka woko, kit ma otimme i kom luwota mogo ma onongo bene gin ludong bun-ni. Mwaki me yomcwiny madit loyo i kwona aye obedo kare ma abedo ka tic pi Jehovah.”\nPE IIL CINGI WOKO!\nItamo ni myero wawiny nining ka nongo wakuro agikki me lobo man marac-ci? Wi opo ni, watye ka “coyo kodine i poto me Cwiny Maleng”, dok ‘wabikayo mere kwo ma pe tum pi cwiny maleng’. Pi meno, “pe myero waol ka tiyo gin maber, pien ka kare oromo, ka cwinywa pe odoko nyap, ci wabikayo kac.” (Gal. 6:8, 9) Ki kony pa Jehovah, myero wadiyo cwinywa, watiyu matek me dongo kit mabeco ma mitte wek wabwot i kare me “can madit atika,” ki dok wamedde ki tic pi Jehovah ki yomcwiny kadi bed watye i kwo matek.—Yabo 7:9, 13, 14; Yak. 1:2-4.\nWatwero bedo labongo akalakala ni wabinongo adwogi maber ka wamedde ki diyo cwinywa, pien Lubanga ngeyo mar ma watye kwede pire kacel ki tic matek ma watiyo pi nyinge. Ka wamedde ki tic pi Jehovah ki yomcwiny, ci wabibedo calo Daudi, ma owaco ni: “Kare ducu angeyo ni Rwot tye kweda; pe gibidira woko cen, pien en tye yo tung cinga ma lacuc. Pi meno omiyo abedo ki yomcwiny madwong, nino ducu abedo maber ki kuc.”—Jab. 16:8, 9.


Lulevi 25 ACO85 - Rwot owaco bot Moses i wi got Cinai - Bible Search\nLulevi 24 Lulevi 26\nMwaka me cabit ki mwaka me jubili\n1-Rwot owaco bot Moses i wi got Cinai ni, 2“Wac bot jo Icrael ni, Ka doŋ wuo i lobo ma abimiyowu-ni, lobo bigwoko cabit pa Rwot. 3Wubicoyo pottiwu mwaka abicel, wubiŋolo kin jaŋ olokwu mwaka abicel, wubicoko nyige; 4ento mwaka me abirone en aye bibedo cabit me yweyo mot pi lobo, en cabit pa Rwot; pe wubicoyo pottiwu, pe wubiŋolo kin jaŋ olokwu. 5Gin ma otwi kene i okaŋ pe wubikayo, pe wubicoko nyig olokwu ma pe wuŋolo kin jaŋe; bibedo mwaka me yweyo mot pi lobo. 6Cabit man me lobo bimiyowu cam, in ki opiini ki aŋecani ki lapakacani ki labedo ma bedo boti. 7Pi lim mewu makwo bene, ki pi lee ducu ma gitye i lobowu, gin ma cek iye ducu bedo me acamagi.\n8“Dok ibikwano cabit abiro me mwaka bene, mwaka abiro tyen abiro; kare meno me cabit abiro me mwaka bibedo mwaka pyeraŋwen wiye aboŋwen. 9I mwaka meno ibimiyo gwara kok maloŋo i kom nino dwe apar me dwe me abiro; i nino me kwanyo bal en aye wubimiyo gwara kok romo lobowu ducu. 10Wubikwero mwaka me pyerabic obed maleŋ, kun wutito i lobowu ducu ni kuc tye pi jo ducu ma bedo iye, En aye bibedo kare me jubili mewu, ma noŋo ŋat acel acel i kinwu dok gire i dul lobone, dok ŋat acel acel i kinwu bidok i doggolagi. 11Mwaka me pyerabicce aye bibedo jubili mewu; pe wubicoyo iye kodi, pe wubikayo gin ma otwi kene, pe wubicoko nyig olok ma pe wuŋolo kin jaŋe. 12Pien obedo jubili, bibedo maleŋ botwu; wubicamo gin ma oa ki i poto.\n13“I mwaka man me jubili-ni ŋat acel acel i kinwu bidok i dul lobone. 14Ka icato lobo mo bot lawoti, nyo iwilo lobo mo ki bote, pe wubed ka bune kekenwu. 15Ka iwilo ki bot lawoti, welle biporo wel mwaka mulubo jubili; en bicato boti kun poro wel mwaka ma ibinoŋo iye cam. 16Ka mwaka pud odoŋ mapol, ibimedo wel ma iculo, ka mwaka doŋ odoŋ manok, ci ibidwoko welle piny, pien gin ma en tye ka cato boti en aye mwaka me cam ma bia iye. 17Pe wubune kekenwu, ento wulwor Lubaŋawu; pien an a Rwot Lubaŋawu.\n18“Pi meno wubilubo cikka, wubigwoko gin ma aŋolo, wubicobone, wek wubed ma lobo okwe mot. 19Pien lobo biceko cam, wubicamo, wubiyeŋ kwede, ci wubibedo ma piny okwe mot. 20Ka ce wuwacci, ‘Wabicamo mono gin aŋo i mwaka me abiro-nu, ka ce pe wacoyo kodi, dok pe wacoko camwa ma a iye?’ 21An abiciko gumma poto i komwu i mwaka me abicelle, wek onyak nyige ma romo pi mwaka adek kulu. 22Ka wucoyo potowu i mwaka me aborone, noŋo pud wutye ka camo cam macon ca; nio wa i mwaka me aboŋwen i kare ma cam doŋ ocek, gikayo, noŋo pud wucamo en macon ca. 23Lobo pe gibicato me atera woko matwal, pien lobona gira; pien wun wuwelo, dok wun lubedona. 24I lobo ducu ma bibedo mewu wubiye ni giwar lobo.\n25“Ka ce omeru odoko lacan, ce ocato lobone mo ci watgi macok aye bibino ka waro lobo meno ma ominne ocato woko-ni. 26Ka dano meno pe tye ki watgi mo ma twero warone, ce en kikome odoko lalonyo, ka onoŋo gin ma romo warone, 27wek en okwan wel mwaka nia i kare ma ocato, ocul bot dano ma owilo-nu wel ma pud odon, ci potone bidok i ciŋe. 28Ento ka pe tye ki lim ma romo dwokone i ciŋe, ci poto ma ocato-nu bidoŋ i cin lawilone nio ka mwaka me jubili oromo; gibidwoko potone i kare me jubili, bidok i ciŋe.\n29“Ka dano mo ocato ode ma tye i gaŋ madit ma gicelo ki cel, en twero warone ma peya mwaka acel oromo; bibedo ki twer me warone kadi pi mwaka kulu. 30Ka pe giwaro ma peya mwaka acel oromo, ci ot meno ma tye i gaŋ madit ma gicelo-ni gibimoko ni doŋ bedo pa ŋat muwilo-ni matwal, wa i kare pa likwayone ducu; pe gibidwoko i kare me jubili. 31Ento odi ma i caro ata ma pe gicelo ki cel ma orumogi gibikwanogi kacel ki potti ma i caro; gitwero warogi, dok gibidwokogi ceŋ i kare me jubili.\n32“I gaŋi pa Lulevi odi ma i gaŋi ma gimiyogi me bedo megi-ni Lulevi gitwero warogi i kare ducu. 33Ka ce ŋat mo i kin Lulevi pe owaro, ci ot ma gicato i gaŋ mo ma omiyogi obed megi bidok bot rwode i kare me jubili, pien odi ma i gaŋ pa Lulevi meno jami megi ma gimiyogi i kin jo Icrael. 34Ento olet ma orumo gaŋi megi pe gicato; meno lobogi matwal.\n35-“Ka ce omeru ma bedo ka ŋeti odoko lacan ma pe twero konnye kekene, in ibikonye; en bibedo boti macalo weloni nyo labedo. 36Pe igam lim mo me magoba ki bote nyo pe imed wiye, ento lwor Lubaŋani, wek omeru obed kwo ki ka ŋeti. 37-Pe ibimiyo en mako banya boti wek inoŋ iye magoba, pe imiye cam wek odwok boti kun omedo wiye. 38An a Rwot Lubaŋawu ma yam akwanyowu ki i lobo Ejipt wek amiwu lobo Kanaan, abed Lubaŋawu.\n39-“Ka omeru ma bedo ka ŋeti odoko lacan, ci ocatte boti kekene, pe ibimiyo en tiyo boti macalo opii; 40en bibedo boti macalo lapakaca nyo labedo. En bitic boti nio wa i mwaka me jubili; 41ka lacen en bia woko ki boti, en kacel ki litinone bene. Bidok cen i doggolane, bidok i lobo pa kwarogi. 42Pien gin luticca ma yam akwanyogi woko ki i lobo Ejipt; pe gibicatogi me bedo opii. 43Pe ibiloyo en ki loc magwa, ento ibilworo Lubaŋani.\n44“Lok i kom opiini ki aŋecani ma ibibedo kwedgi; itwero wilo opii ki aŋeca ki bot lurok ma orumo ka ŋetwuni. 45Wutwero wilo ki i kin lubedo ma bedo botwu, dok ki i kin doggolagi ma bedo botwu, ma ginywalogi i lobowu; gibidoko limwu. 46Wutwero miyogi bot litino awobewu ma bilubowu, gubed ginaleyagi matwal. Wutwero miyogi gibedo opiiwu, ento omegiwu ma jo Icrael pe wubiloyogi kit meno kun ŋat man loyo wadi ki loc magwa.\n47“Ka welo mo nyo labedo mo ma tye boti odoko lalonyo, kun omeru ma tye ka ŋete odoko lacan, ci ocatte kekene bot welo nyo labedo ma tye boti-ni, nyo ocatte bot wat ma i doggola pa welo meno, 48ka doŋ otyeko catte, ci gitwero koko; ŋat mo ma i kin omege twero koke woko. 49Nyo omin wonne nyo latin pa omin wonne twero koke, nyo watgi mo ma i doggolagi twero koke; nyo ka en odoko lalonyo, ci kokke gire kene. 50En bikwano wel kacel ki ŋat ma con owile-nu, kun cako i mwaka ma yam owile iye nio wa i jubili, Wel me gonye bibedo ma poro wel mwaka; kare ma en obedo kwede bot rwode gibikwano macalo kare pa lapakaca. 51Ka ce mwaka pud odoŋ mapol, en biculo lim me koke ma oporo ki wel mwaka, kun kwanyo ki i kom wel lim ma yam giwile kwede. 52Ka pud odoŋ mwaka manok mo i mwaka me jubili, en bikwano wel ki dano ma owile-nu; ci biculo lim me koke ma oporo wel mwaka me ticce ma pud odon. 53En bibedo bot rwode macalo lapakaca ma giculo mwaka ki mwaka; pe gibiloye ki loc magwa kun in ineno. 54Ka ce pe gikoke i kit yo meno, ci gibigonye i mwaka me jubili, en kacel ki litinone bene. 55Pien jo Icrael gin aye lutic ma tuŋ ciŋa; gin aye luticca ma yam akwanyogi woko ki i lobo Ejipt; an a Rwot Lubaŋawu.